ועדת החינוך, התרבות והספורט, כנסת 23, פרוטוקול מספר 21, 2020-07-07 11:05

רם שפע: בוקר טוב לכולם.

רם שפע: אנחנו מתחילים את הישיבה.

רם שפע: ברוכים הבאים חברי הכנסת שמכבדים אותנו בנוכחותם.

רם שפע: שלום לכל מי שבזום, בוקר טוב.

רם שפע: אנחנו מתחילים דיון ביוזמתו של ח"כ אופיר סופר, תודה לך על זה.

רם שפע: מיד הוא יפתח ויציג את הדברים כפי שהוא רואה אותם.

רם שפע: באופן כללי אנחנו משתדלים מאוד לנסות לתת מענה בוועדה גם כמה שיותר ציבורים וגם לכמה שיותר סוגיות רוחביות במערכת ואם אנחנו מזהים – ובהקשר הזה אופיר זיהה אבל גם בהרבה שיחות שהיו לנו – פגיעה ממשית, משמעותית גם בהרבה מאוד מורים וכמובן כפועל יוצא מכך עלולה להיות פגיעה בתלמידים ובתלמידות שלנו, אז זה בדיוק מקומה של הוועדה לוודא למה זה קורה, איך הגענו למצב הזה ומה אפשר לעשות כדי לשנות את זה, גם בטווח המיידי עכשיו ובוודאי לטווח הארוך.

רם שפע: אני לא אכנס פה לכל ההתפלפלויות הפוליטיות של עשרות השנים האחרונות ואיך הגענו למצב הזה אבל נראה לי שגם חשוב לגעת בסוגיות האלה, אבל אתן לך לעשות את זה בוודאי טוב ממני.

רם שפע: אופיר סופר ידידי בבקשה.

רם שפע: אחריך תהלה פרידמן, גם אשמח שתתייחס לנושא.

אופיר סופר: תודה רבה אדוני היו"ר.

אופיר סופר: נענית בצורה די מהירה ואני חייב לומר שכבר עם פרסום, אני חושב שגם פרסום הדיון שיתקיים בעוד שבוע וחצי גם נתן וייצר איזו שהיא תכונה בזה שיתעסקו בזה בלשכת ראש הממשלה ואחרים.

אופיר סופר: צריך לומר שהחמ"ד בסוף הוא חלק מהחינוך הדתי, הוא חלק מהחינוך הממלכתי במדינת ישראל והסוגיה שאנחנו עוסקים בה היא סוגיה שבעצם קורית מדי שנה, מדי שנת תקציב מועבר תקציב לחינוך הממלכתי דתי שזה חינוך שנהנים ממנו עשרות אלפי ילדים.

אופיר סופר: עשרות אלפי ילדים שבאים מבתים דתיים ובתים שאינם דתיים, בתים מסורתיים.

אופיר סופר: אני מכיר כאן לא מעט חברי כנסת שלא בדיוק מסתובבים עם כיפה וילדיהם מתחנכים בחינוך הממלכתי דתי, גם עם בנותיי בכיתה.

אופיר סופר: לא כל הבתים לצורך העניין – ואני לא מחלק ציונים אבל יש ספקטרום של חיבור לתורה וחיבור למסורת.

אופיר סופר: לכן אני אומר, זה נוגע לחלק נכבד מילדי ישראל וחלק נכבד מילדים בפריפריה בצפון ובנגב, וצריך להגיד שמה שמעניין כאן זה שיש חוק, חוק החמ"ד, חוק שמגדיר שבתיכונים צריכים ללמוד חמש יחידות תנ"ך וחמש יחידות תושב"ע, ויש פער בין המימוש של החוק לבין התקצוב של החוק, והפער הזה מלווה אותנו ש נים רבות ותמיד הוא גושר על ידי כספים קואליציוניים, והיו גם שנים שהבית היהודי, הוורסיות השונות של המפד"ל, לא היו בקואליציה, והיו שנים ששרת החינוך הייתה שולמית אלוני, יולי תמיר כמדומני ויוסי שריד וגם אז זה עבד, ועדיין התקציב הזה לא נכנס לבסיס התקציב.

אופיר סופר: צריך להגיד כאן דבר כזה, אנחנו נמצאים במשבר כלכלי ואנחנו נמצאים כבר בתקופה ארוכה שאין תקציב לשנת 2020, אנחנו מדברים על כך שהשנה כבר עברה, אבל בפועל הסיפור כאן בגלל שאנחנו מדברים על שנת לימודים הוא נוגע לשתי שנות תקציב וגם הדבר הזה יצטרך את ההתייחסות שלו.

אופיר סופר: הדבר הכי בסיסי והכי אלמנטרי שאני רוצה לומר כאן זה שילד במדינה יהודית שמתפלל, או שזוכה לשעת תנ"ך, הוא לא צריך לדעת פחות מתמטיקה, פחות היסטוריה של עם ישראל ופחות אנגלית.

אופיר סופר: יותר מזה, הרי אנחנו במגזר החרדי מעודדים את לימודי הליבה ולא יכול להיות שדווקא בחינוך הממלכתי דתי נגרע מלימודי החול ולימודי הליבה.

אופיר סופר: אנחנו לא רוצים שסמל של כיפה יהפוך להיות סמל לבורות.

אופיר סופר: לא זה אנחנו רוצים.

אופיר סופר: אנחנו כן רוצים להיפך, לגדל אנשים שהם גם אנשי תורה וגם אנשי אשכולות בתחומים האחרים ונראה לי שזה הכיוון שצריך לצאת מכאן.

אופיר סופר: צריך לזכור, זו הסוגיה, הסוגיה כרגע זה הפתרון המיידי והיה ראוי שגם כן יהיה פתרון ארוך טווח לכל הסוגיה, שהתקציב הזה ייכנס לבסיס התקציב.

אופיר סופר: תודה.

רם שפע: תודה רבה ח"כ סופר.

רם שפע: חידדת זאת היטב.

רם שפע: ח"כ פרידמן בבקשה.

תהלה פרידמן: קודם כל אני מצטרפת לתודות, ותודה לאופיר שיזם את הדיון.

תהלה פרידמן: יש לנו פה באמת טווח קצר או מיידי וטווח – לא אגיד ארוך – אבל בינוני.

תהלה פרידמן: בטווח המיידי אנחנו בתוך משבר.

תהלה פרידמן: חסרים 150 מיליון, מורים מפוטרים, כמו שאופיר אמר זה מחולק לשתי שנות תקציב.

תהלה פרידמן: יש 45 מיליון ₪ שחסרים אחורה שכאילו כבר התחייבו עליהם ויש גירעונות בגלל שלא הועבר התקציב ויש התחייבויות קדימה.

תהלה פרידמן: זה ברור שיש פה משבר, זה ברור שבאופן מיידי פשוט צריך להעביר את הכסף הזה ולאפשר לבתי הספר לפתוח את שנת הלימודים אם ירצה השם והקורונה, ולעמוד בתכנית הלימודים.

תהלה פרידמן: אני חושבת שכן צריך לחשוב טיפה על הטווח הבינוני והארוך, וזה אני מאוד מעריכה את מה שאמר ח"כ סופר על זה שאנחנו צריכים לדאוג שתקציבי החמ"ד ייכנסו לבסיס התקציב ולהפסיק את הסיטואציה הזאת של חוסר יציבות כלכלית שנובע מכספים קואליציוניים שזה מן, לחיות מהיד של פוליטיקאים.

תהלה פרידמן: אני חושבת שלאורך השנים היה מי שזה שירת אותו ואני חושבת שלציבור הדתי זה דבר לא טוב.

תהלה פרידמן: כדי להעביר לבסיס התקציב נדרשים כל מיני תהליכים.

תהלה פרידמן: התחילה ועדת שושני, - - - אמנון דה-ארטוך, שאלה באמת אנשים שמאוד מבינים בתקצוב ובתקצוב שוויוני, ועשו עבודה על מה צריך לקבל תלמיד בחמ"ד כדי לעמוד בדרישות החוק.

תהלה פרידמן: אני חושבת שצריכה להיות גם עבודה מהצד של החמ"ד על גודל בית הספר.

תהלה פרידמן: כרגע הסיטואציה הזו שבה בית ספר דתי תיכוני באופן ממוצע הוא כ-300 תלמידים וחילוני הוא 900 תלמידים, זו סיטואציה לא טובה, מכל העודפות במספר בתי הספר יוצרת הרבה תקציבי over head, ראש ישיבה ומנהל להרבה מוסדות קטנים, נגיד לצורך העניין, זה אומר שמשרד החינוך משקיע הרבה כסף ועדיין התלמידים לא מקבלים את כל מה שהם צריכים ועל הפער הזה מכסים ההורים ואנחנו יודעים שסוגיית שכר הלימוד היא סוגיה מאוד כאובה.

תהלה פרידמן: צריכה להיות עבודה מערכתית על גודל של בתי ספר, קריטריונים לאישור של סמל מוסד, למה מקימים בית ספר.

תהלה פרידמן: בתוך עמנו אנחנו יושבים ואנחנו מכירים מקומות קטנים עם ארבע אולפנות שהן מין ניואנסים של הניואנסים ויסלח לי היו"ר על השפה המגזרית.

תהלה פרידמן: זו צריכה להיות עבודה על הסיפור הזה של גודל בתי ספר, של פיזור בתי הספר, של שיקולים מקצועיים בלבד ויכולת הכלה של כמה תתי זרמים בתוך אולי בית ספר אחד.

תהלה פרידמן: וגם עניינים של שקיפות שפחות רלוונטיים לתיכונים ויותר רלוונטיים ליסודי, אבל גם למשבר ביסודי אנחנו נגיע בשלב מסוים.

תהלה פרידמן: בקיצור, יש עבודה שחמ"ד צריך לעשות אבל היא של טווח בינוני וארוך ויש את המשבר המיידי שאותו צריך לפתור, וזה אני חושבת אחריות הממשלה בתקציב הנוכחי.

רם שפע: תודה רבה.

רם שפע: ח"כ סמוטריץ' ואחר כך נפנה לאנשים שנמצאים בזום.

בצלאל סמוטריץ': קודם כל תודה רבה אדוני היו"ר על הדיון, תודה רבה לאופיר וגם לחברתי על הדברים הנכונים.

בצלאל סמוטריץ': אני רוצה להוסיף ברשות

בצלאל סמוטריץ': כם כמה דברים על המאפיינים הייחודיים של החמ"ד שבסופו של דבר מביאים גם לצורך בתקציב וגם למצוקה שקיימת, ואני מאוד מתחבר לכל הדברים שנאמרו על הצורך להפסיק לתקצב את זה מכספים קואליציוניים, זה לא שייך לאף אחד, זה חלק ממערכת החינוך הממלכתית במדינת ישראל וכמי שרוצים לעודד יותר חינוך ממלכתי ופחות חינוך במסגרות אחרות, מוכר שאינו רשמי, אז החינוך הממלכתי צריך לתת מענה לצרכים השונים של האוכלוסיה.

בצלאל סמוטריץ': נתחיל מזה שתלמידי החמ"ד, ה ציבור הדתי והמסורתי ששולח לבתי הספר של החמ"ד הוא 16% מהאוכלוסיה שמפוזרת בכל הארץ וזה, תהלה, המקור הראשון לגודל בתי הספר הקטנים.

בצלאל סמוטריץ': יש יסודי, יש חטיבות ואחר כך יש גם את התיכוניים.

בצלאל סמוטריץ': בתי הספר היסודיים זה הרבה פחות אליטיזם כזה שניסית אולי לרמוז אליו, אנחנו מפוזרים, בניגוד אולי לתדמית האליטיסטית שמנסים לייצר, החמ"ד מפוזר בכל הארץ ויחסית בקבוצות יותר קטנות מכיוון שהאוכלוסייה היא אוכלוסייה קטנה שמפוזרת בכל הארץ רק כדי לסבר את האוזן, וצריך להבין את העיוות בנוסחת הבסיס שגורמת לאפליה לרעה של החמ"ד ואז צריך לתת תוספות נוספות, נוסחת הבסיס של משרד החינוך מבוססת על 18 כיתות בממוצע במוסד, 35 תלמידים בכיתה.

בצלאל סמוטריץ': הממוצע בחמ"ד, ואני מדבר עכשיו, תהלה, על היסודי, שם הרי לא נוסעים לישיבות תיכוניות עם פנימיות, הממוצע בחמ"ד הוא 12 כיתות למוסד, 25 תלמידים לכיתה.

בצלאל סמוטריץ': בנוסחת הבסיס, לפני שעות רב, ושעות תפילה ותגבור לימודי יהדות.

תהלה פרידמן: זה גם קשור להפרדה הרבה פעמים.

בצלאל סמוטריץ': עוד רגע אני אדבר גם על ההפרדה.

בצלאל סמוטריץ': בוודאי.

בצלאל סמוטריץ': זה מתחיל מהפרישה, ועוד שניה אני אדבר גם על ההפרדה.

יהודית גידלי: סליחה, אתה יכול לחזור בבקשה?

יהודית גידלי: 18 כיתות - - -

בצלאל סמוטריץ': נוסחת הבסיס של משרד החינוך מבוססת על 18 כיתות בממוצע במוסד, 35 תלמידים בכיתה.

בצלאל סמוטריץ': בחמ"ד הממוצע הוא 12 כיתות למוסד, 25 תלמידים לכיתה בגלל הפיזור, ועוד רגע אגע גם בנקודה שתהלה עכשיו העלתה של ההפרדה.

בצלאל סמוטריץ': לכן אנחנו מקבלים פחות בנוסחת הבסיס.

בצלאל סמוטריץ': לפני התוספות של השעות שכפי שצויין כאן נכון, החוק מחייב אותן, של התושב"ע והתנ"ך ושעות רב ותפילה, ששוב, אני בעד לתת את זה לכולם, אני רק לא רוצה חס וחלילה לכפות, שלא יגידו 'הדתה'.

בצלאל סמוטריץ': מי שרוצה צריך לקבל, בחמ"ד מחוייבים לזה מכח חוק, וכיוון שמחוייבים מכח חוק, המדינה צריכה לתת את זה.

בצלאל סמוטריץ': התיקון הראשון שצריך לעשות זה להתאים את נוסחת הבסיס לאותם מאפיינים ייחודיים של החמ"ד וזה כבר יתקן חלק גדול מאוד מהעיוותים.

בצלאל סמוטריץ': סוגיה נוספת שעמדה עליה עכשיו תהלה היא סוגיית ההפרדה.

בצלאל סמוטריץ': זו ש אלה של השקפה.

בצלאל סמוטריץ': יש כאלה שלא מאמינים בזה ולא רוצים את זה, אצלנו זה צורך אינהרנטי.

בצלאל סמוטריץ': אותו ציבור שמאמין ודוגל ומבקש ללמוד בהפרדה כחלק מתפיסה דתית, צריך לאפשר לו את זה.

בצלאל סמוטריץ': ואגב, היום זה לא מתוקצב בכלל בכלל.

בצלאל סמוטריץ': מדינת ישראל לא מכירה בכלל בצורך הזה.

בצלאל סמוטריץ': לאורך השנים היו סלי שעות שהיו מחולקים כדי לתת שעות פיצול למוסדות שהיה סמל מוסד אחד והיו צריכים לפצל כיתות בשביל ההפרדה המגדרית, אבל זה היה סוג של קומבינה והיא בשנים האחרונות נאסרה.

בצלאל סמוטריץ': נכון להיום מדינת ישראל לא מכירה בזה בכלל.

בצלאל סמוטריץ': יש מוסד שמתוקצב לפי התקנים הרגילים של הכיתות, הוא צריך לתת היום פי שניים כיתות כי הוא צריך כיתות בנים וכיתות בנות, הוא לא מתוקצב על זה בכלל בכלל.

בצלאל סמוטריץ': המאפיין הנוסף הוא המאפיין הסוציו אקונומי.

בצלאל סמוטריץ': בכרך השני של הנספחים של דו"ח דברת יש עבודת דוקטורט שעשה ד"ר הדר ליפשיץ והוא מראה, רק כדי לסבר את האוזן, שבעשירון העליון 95% מהתלמידים לומדים בחינוך הממלכתי הרגיל ורק 3% בחמ"ד.

בצלאל סמוטריץ': בעשירון התחתון 50% מהתלמידים לומדים בחמ"ד.

בצלאל סמוטריץ': זאת אומרת החתך הסוציו אקונומי של תלמידי החמ"ד נמוך בצורה דרמטית מהחתך הסוציו אקונומי המצרפי של תלמידי החינוך הממלכתי הרגיל.

בצלאל סמוטריץ': כשעל הדבר ה זה מתלבשים תשלומי הורים מאוד גבוהים כדי להוסיף את התל"ן, את אותו תיגבור לימודי יהדות, זה הופך למשהו שהוא באמת בלתי אפשרי.

בצלאל סמוטריץ': לכן - - -

תהלה פרידמן: אבל אתה לא מערבב פה יסודי ותיכון?

בצלאל סמוטריץ': מה שנתתי עכשיו זה ביסודי.

תהלה פרידמן: העבודה של הדר הוא על יסודי.

בצלאל סמוטריץ': על יסודי.

תהלה פרידמן: ותשלומי ההורים?

בצלאל סמוטריץ': לא, גם ביסודי.

בצלאל סמוטריץ': גם ביסודי.

בצלאל סמוטריץ': בוודאי, מוסיפים תל"ן, כי בסוף כשאנחנו צריכים ללמד יותר שעות תנ"ך - - -

רם שפע: תל"ן חותך את הכל רוחבי.

בצלאל סמוטריץ': גם אנחנו לא רוצים וגם החוק קובע שאותה תוספת של תושב"ע ותלמוד, ואחר כך באמת בחטיבה ובחטיבה העליונה, כשמוסיפים בגרויות ב-5 יחידות בכל אחד מהדברים האלה זה לא יכול ולא צריך לבוא על חשבון לימודי האנגלית ומתמטיקה ומדעים, והתוצאה הישירה של זה – ואני לא אומר, ותהילה רמזה על זה נכון, אני לא טוען שאין, יש הרבה גם מה לשפר בחמ"ד, ויש מה לדבר על פרישת המוסדות.

בצלאל סמוטריץ': אגב, אני חושב שצריך להפוך את החמ"ד למחוז וזה יפתור חלק גדול מהבעיות.

בצלאל סמוטריץ': בגלל שהיום הרי ברגע שחמ"ד הוא לא מחוז אלא אגף, אז אם יש בית ספר על הגבול של רמת גן ואחד על הגבול של תל אביב, תלמידים לא יכולים, את ולה לאחד את בתי הספר.

בצלאל סמוטריץ': מכיוון שכל אחד מסתכל על הרשות שלו.

בצלאל סמוטריץ': ברגע שהחמ"ד יהיה מחוז אפשר יהיה גם לאחד בתי ספר, אפשר יהיה לאחד תיכונים, וגם להפוך אותו להרבה יותר חזק בעצמאות הפדגוגית והחינוכית שלו, אבל זה גם יאפשר באמת לייעל מאוד את הפרישה של המערכת.

בצלאל סמוטריץ': אני לא טוען שאין מה לייעל גם אצלנו במערכות, אני גם חושב שהתקורות של ראש הישיבה וכולי זה בסוף באמת באמת כסף קטן.

בצלאל סמוטריץ': תראו, אני משלם, זה נכון, ואגב זה בסדר שאני משלם את זה כי אני גם רוצה פנימייה והילד שלי לומד עד 22:00 בלילה, אני משלם 18,000 שקל בשנה ובשנה הבאה שני ילדים, זה מטורף לחלוטין, אבל שוב, אני גם צורך יותר.

בצלאל סמוטריץ': לכן לא דיברתי כרגע על נושא הפנימיות ועל הישיבות התיכוניות שזה משהו קצת יותר, אני מדבר עכשיו בעיקר על היסודי ועל החטיבה ושם הוא עיקר המשבר.

תהלה פרידמן: אין לחמ"ד מנהל, יש ממלאת מקום.

תהלה פרידמן: אין לו ראש וזו גם סוגיה ש- - -

בצלאל סמוטריץ': אז פה אני מתכנס ל-למעשה.

בצלאל סמוטריץ': יש כאן שלוש סוגיות בתחום המיידי.

בצלאל סמוטריץ': באמת שאלת בחירת ראש קבוע לחמ"ד זה דבר חשוב שמשדר יציבות, שנותן יכולת לעבוד מול המערכת - - -

רם שפע: למה אין?

בצלאל סמוטריץ': בגלל שהקדנציה של הקודם, אחרי שכבר הוארכה, הסתיימה לפני כמה חודשים ובגלל שהיינו בממשלות מעבר אי אפשר היה למנות, ועכשיו אתם סיכמתם בהסכם הקואליציוניים שחצי שנה לא ממנים בכירים.

תהלה פרידמן: זה לא קשור.

תהלה פרידמן: זה לא נכלל.

בצלאל סמוטריץ': נכון לעכשיו כן - - -

תהלה פרידמן: לא, בדקתי.

תהלה פרידמן: זה לא נכלל.

בצלאל סמוטריץ': אז בוא נפתור את זה.

בצלאל סמוטריץ': אבל זאת סוגיה ראשונה.

בצלאל סמוטריץ': סוגיה שניה זה באמת אותם הכספים שבמשך ש נים הם קואליציוניים ולא נכון שהם יהיו קואליציוניים, צריך להכניס אותם לבסיס סוף סוף בשעה טובה, תקציבים שכל השנים, דובר על בערך 110 מיליון ליסודי וחטיבה נמוכה, עוד בערך 80 מיליון שניתנים אחר כך לתיכונים, ושוב, הכל דברים שעברו את כל המשוכות המשפטיות ומעוגנים בדו"ח דברת ובדו"ח שושני, אין סיבה גבעולם שהדבר הזה לא ייפתר, ושוב, בגלל שאנחנו שנה שלמה בממשלות מעבר ובלי תקציב, עם 1/12, ובגלל שזה לא היה בבסיס אז זה לא נמצא בתקציב של ה-1/12, צריך להבין אדוני היו"ר, הולכים לפטר עכשיו קרוב ל-1,000 מורים שכבר המוסדות סוחבים על גבם הרבה מאוד חודשים ששילמו את זה מכיסם ולקחו הלוואות מבנקים וכולי כדי לשלם, וצריך לפתור את זה מיידית.

בצלאל סמוטריץ': אז לפתור מיידית, לגשר על הפער של השנה האחרונה, להכניס א ת זה סוף סוף לבסיס תקציב ולמנות מינוי קבוע לראש החמ"ד, וכפי שאמרתי, אני חושב שכשמסתכלים כמו שאמרה תהלה נכון על הטווח בינוני-ארוך, ל תקן את נוסחת הבסיס, להתאים אותה למאפיינים, להפוך אולי את החמ"ד סוף סוף למחוז, ושוב, גם החמ"ד, גם אנחנו נבחרי הציבור של הציבור הדתי, נצטרך לתת את חלקנו בעניין ול- - - פה בעובי הקורה, יש מה לשנות ולשפר, אבל המשבר הנוכחי הוא קריטי וצריך לפתור אותו.

רם שפע: תודה רבה על הדברים.

רם שפע: כל אחד מכם הבהיר עוד כמה נקודות, ונראה לי שהתמונה שלנו די שלמה.

רם שפע: אני רוצה שנפנה גם לנציגים בזום, נציגי המשרד.

רם שפע: אני אומר מראש, לשמחתי ולשמחת כולנו נרשמו הרבה מאוד אנשים, אין שום סיכוי שכולכם תדברו אבל אני אשתדל, תהיו קולגיאליים, אם כל אחד יהיה תמציתי אז גם הרבה ידברו.

רם שפע: אני גם מודה לך ח"כ סמוטריץ' שהבלחת בדבריך את זה שאחרי שנה וחצי של ממשלות מעבר היינו אחראים ודאגנו להקים ממשלה, אז אמנם לא אמרת את זה, אבל אני אמרתי את זה.

בצלאל סמוטריץ': רם, אני אמרתי בנאום הראשון שלי כאופוזיציונר שהיחידים שאני מעריך על הצעד ועל ההחלטה, אני חושב שעשיתם אותה הכי אמיתי בעולם, זה אתם.

רם שפע: תודה רבה.

רם שפע: אבל נמשיך, זה לא העניין.

רם שפע: אני רוצה לשמוע את נציגי משרד החינוך והחמ"ד, נמצאים איתנו גם דודי מזרחי, אבל בהקשר הזה שושנה נגר.

רם שפע: נשמח לשמוע את האופן שבו אתם תופסים את זה גם בהתייחס לדברים שנאמרו פה וגם בהתייחס לפתרון המיידי.

רם שפע: בוקר טוב.

שושנה נגר: בוקר טוב, שלום וברכה.

שושנה נגר: שושי נגר, ממלאת מקום ראש מינהל החמ"ד.

שושנה נגר: אני חושבת ש חברי הכנסת אופיר סופר, בצלאל סמוטריץ', תהלה פרידמן השכילו לשקף את הצרכים של החמ"ד בעת הזאת.

שושנה נגר: חשוב לי להוסיף על דבריהם ולהדגיש שבמשך עשרות שנים מדינת ישראל, כנסת ישראל הכירה בצרכים של החמ"ד, ואכן החמ"ד זכה לתקציבים קואליציוניים שאפשרו לנו לחמ"ד להוביל את המהות ואת הנשמה היתרה ש לנו כחינוך ממלכתי דתי.

שושנה נגר: אני מבקשת להדגיש שאנחנו מחויבים לכל מקצועות הליבה בדיוק כמו החינוך הממלכתי ועל זה יש לנו את התוספות שהם בעצם הלב והליבה שלנו של החמ"ד.

שושנה נגר: התקציבים הקואליציוניים אפשרו לנו לעשות את הגם והגם.

שושנה נגר: מצד אחד להיות מצויינים בכל התחומים, כי החמ"ד ברוך השם מוביל בהישגי הבגרות בכל התחומים, לצד מקצועות הקודש שגם שם לא ירדנו ויכולנו להחזיק את ה'גם וגם'.

שושנה נגר: עוד חשוב להדגיש שאנחנו בחמ"ד לוקחים אחריות על כלל הגוונים בחמ"ד.

שושנה נגר: התקציבים שכנסת ישראל, מדינת ישראל הקצתה בקואליציוני אפשרו לנו לתת מענה לכלל האוכלוסיות, זה אומר אולפנות, ישיבות, לצד מקיפים, לצד אוכלוסיות אחרות שנמצאות בחמ"ד על כל גווניו.

שושנה נגר: אנחנו לוקחים אחריות על 100% מהחינוך הממלכתי דתי.

שושנה נגר: חשוב לזכור שהתקופה הארוכה הזאת שבה לא קיבלנו מענה תקציבי מביאה את החמ"ד למציאות מאוד מאוד מורכבת.

שושנה נגר: השנה הזאת הייתה עבורנו שנה מאתגרת ואנחנו מרגישים שלא נוכל להחזיק את מערכות החמ"ד ללא מענה.

שושנה נגר: אני קוראת כאן לוועדת החינוך של הכנסת לפעול בשני צירים.

שושנה נגר: האחד – הציר המיידי, לאפשר לנו לפתוח את שנת הלימודים ולמצוא דרכים בתקצוב החמ"ד בכל מה שקשור בשעות שקיבלנו כל השנים כדי שנוכל לאפשר למוסדות שלנו לפתוח את השנה בצורה מסודרת.

שושנה נגר: אני לא ארחיב, פיטורי מורים.

שושנה נגר: מענים לתלמידים, מענים אמתיים שללא קבלת המשאב הזה לא יוכלו לקבל את מה שהם ראויים וצריכים לקבל.

שושנה נגר: כמובן לטווח הרחוק להסדיר את התקציבים הקואליציוניים, להכניס אותם לבסיס התקציב באופן שאנחנו נוכל כמינהל להתנהל באופן ראוי כדי שילדי ישראל יוכלו לקבל את מה שהם ראויים לקבל בבחירה שלהם ללמוד בחינוך הממלכתי דתי.

רם שפע: תודה רבה.

רם שפע: נשמח לשמוע את נציגת ההורים, את אודליה שינדרוף שהיא סגנית יו"ר הנהגת ההורים הארצית.

רם שפע: שלום לך.

אודליה שינדורף: בוקר טוב.

אודליה שינדורף: אני רוצה ל התייחס לכמה נקודות ואני אצטרך ממש כמה דקות מזמנכם.

אודליה שינדורף: היינו מנותקים בכמה דקות הראשונות אז לא שמעתי את הפתיחה של ח"כ אופיר סופר ואני בוודאי רוצה להודות קודם כל שטרחתם לעשות את הדיון הזה - - -

רם שפע: הוא דיבר על חשיבות החמ"ד.

רם שפע: בקצרה.

אודליה שינדורף: אני רוצה להתייחס לנקודה מאוד קריטית שתקרה גם בשנה הבאה.

אודליה שינדורף: נושא תשלומי התל"ן שאנחנו יודעים שהם מרכיב מאוד מאוד כבד ומהותי להורים, הם יכולים להגיע גם ל-3,000 שקל בשנה בתיכונים.

אודליה שינדורף: משרד החינוך הוציא איגרת לפני כמה חודשים כשהיה את כל הבלגן והוראה למעשה לבתי הספר להחזיר כסף להורים על כל שירות שלא ניתן, בכללם תל"ן.

אודליה שינדורף: מנגד, משרד החינוך הורה לרשתות כמובן לא לפטר אף מורה ולא לשלוח אף מורה לחל"ת ולמעשה המשכורות שולמו.

אודליה שינדורף: למעשה הכסף של התל"ן הזה נלקח לתשלום משכורות.

אודליה שינדורף: צריך להבין שבחמ"ד אין משכורת רגילה פלוס שעות תל"ן.

אודליה שינדורף: ביסודי, גם בממלכתי דתי וגם בממלכתי רגיל, שעות תל"ן שלא התקיימו שהן לא קודש, נגיד שבית ספר דתי החליט לקחת יוגה, לא בוצעה שעת יוגה, המורה לא מקבל שכר.

אודליה שינדורף: סופרים לו בסוף החודש את התוספת והוא מקבל.

אודליה שינדורף: למעשה מה שקרה כ אן, כולם ברור להם שלא ניתנו השעות המלאות או בטח התוספת, אבל ההורים המשיכו לשלם רגיל ושכר הלימוד הזה ירד, והרשתות כמובן אומרות 'היינו מוכנות להחזיר רק אין לנו מאיפה, כי אנחנו שילמנו משכורות'.

אודליה שינדורף: בעצם שמו את ההורים בין הפטיש לסדן ושלחו אותם לריב ע ם הרשתות.

אודליה שינדורף: זו נקודה ש חייבת להפסק.

אודליה שינדורף: לכולם ברור שהתל"ן בשלושה החודשים האלה לא ניתן אבל ההורים שילמו.

אודליה שינדורף: וכאן או שצריך להיות שיפוי מהמדינה, כי למעשה ההורים נכנסו בכיס של המדינה.

אודליה שינדורף: לא שלחתם מורים לחל"ת, לא פיטרתם, אבל גם לא נתתם שירות.

אודליה שינדורף: קודם כל הנקודה הזאת ברורה לכולם?

בצלאל סמוטריץ': אדוני היו"ר, מה שקרה זה פשוט שההסכמים שעשו עם המורים, התייחסו שוב למאפיינים של החינוך הממלכתי, אף אחד לא חשב שבחינוך הממלכתי דתי המורים מקבלים את המשכורת גם על שעות התל"ן ושצריך בתוך ההסכם לתת פתרון גם לזה.

רם שפע: חד משמעית.

רם שפע: תיכף אני אתייחס לזה.

אודליה שינדורף: זו נקודה ראשונה שחייבת להפתר, גם מה שנקרא צופה פני עבר וצופה פני עתיד, כי אנחנו הולכים להיות בסיטואציה הזאת גם בספטמבר.

אודליה שינדורף: והורים לא ישלמו עוד פעם בידיעה שהם יודעים שהם לא הולכים לקבל את השירות.

אודליה שינדורף: בנוסף לזה, בתי הספר הדתיים בייחוד בחטיבה ובתיכון משלמים כמעט כולם תוספת של 600 שקל על הפעלת בית ספר מאוחר.

אודליה שינדורף: זאת אומרת כדי לשלם אולי את הארנונה, את החשמל או כל מיני הוצאות כאלה.

אודליה שינדורף: זה לא כלל אחיד.

אודליה שינדורף: מותרת תקרה של 600 שקלים וכמובן גם בתקופת הקורונה התוספת הזו שולמה ולא הוחזרה.

אודליה שינדורף: הסכום היחיד שבתי הספר מוכנים כרגע לדון עם ההורים ולהחזיר ורובם עשו, זה כל מה שקשור לסל תרבות, סמינריונים, כל האלמנטים האלה.

אודליה שינדורף: זה אלמנט שחייב להכנס.

אודליה שינדורף: לא יכול להיות שאני א שלם על הפעלת בית ספר אחר הצהריים כשבית הספר לא פעל בכלל.

אודליה שינדורף: זו נקודה שחייבת, זה מאות שקלים.

אודליה שינדורף: עכשיו הנושא השני.

אודליה שינדורף: כפי שאתה רואה התקצוב הוא פר כיתה ויש לו ממוצע של שלוש כיתות.

אודליה שינדורף: יש ערים, כמובן אני באה מרעננה, הכיתות מלאות, אבל זאת לא הדוגמה , הדוגמה היא בפריפריה והדוגמה היא במקומות שאין מספיק דתיים.

אודליה שינדורף: מה שקורה שיש חוסר תקצוב בבסיס השעות ולכן מישהו צריך לשלם על הפער, ורשויות חזקות מכניסות את היד לכיס, והרשויות הלא חזקות, או במקרה של הרבה ערים אחרות למעשה קוראים לזה תל"ן ואז כדי להשלים את כל השעות האלה, ההורה צריך לשלם על משהו שהוא בכלל לא צריך לשלם ולכן הוא גם לא מקבל בפועל, אם הוא שילם על עשר שעות הוא לא יקבל עשר שעות.

אודליה שינדורף: זה לא תוספת עשר שעות, זה כבר יורד מהבסיס.

אודליה שינדורף: לכן הדבר הזה חייב להפסק.

אודליה שינדורף: לא יכול להיות שכל דבר, הדרך הנוחה היא להכניס את היד לכיס של ההורים, זה חייב להפסק.

אודליה שינדורף: בטח כספים קואליציוניים, אף אחד לא יודע למי אני הצבעתי וזה לא מעניין אף אחד.

אודליה שינדורף: אני תושב במדינת ישראל, החמ"ד הוא מסלול ברור, אני רוצה לקבל כמו כל ילד במדינת ישראל.

אודליה שינדורף: יתרה מזאת, הילדים חייבים לעשות 3 יחידות תושב"ע ו-3 יחידות תנ"ך.

אודליה שינדורף: זה בבסיס התקציב יותר שעות.

אודליה שינדורף: אז למה שאני אשלם על זה עוד תוספת תל"ן.

אודליה שינדורף: אני מקווה שגם זה ברור.

רם שפע: חד משמעית.

רם שפע: נקודה לסיום, ואחרי זה ח"כ כסיף.

רם שפע: בבקשה.

אודליה שינדורף: רק דבר אחרון, רוב בתי הספר בחמ"ד מוחזקים על ידי הרשתות ורובם עושים עבודה חינוכית נהדרת.

אודליה שינדורף: הטענות של ההורים הן שיש חוסר שקיפות בהוצאות פר תלמיד, על כל מיני דברים.

אודליה שינדורף: לגבי דו"חות כספיים – יש רשתות שנותנות יותר שקיפות, פחות, אנחנו מבקשים שתצא אמירה מאוד ברורה.

אודליה שינדורף: במקום שהרשתות נכנסות בנעליי הרשויות המקומיות אנחנו דורשים שתהיה שקיפות מלאה בכל הכספים ולא נצטרך לרדוף אחריהם ולבקש טובות.

אודליה שינדורף: אלה כספי הורים, אלה כספים צבועים, לא יכול להיות שיהיו העברות מתקציב לתקציב או כל מיני דברים שכולנו מכירים איך הם עובדים.

אודליה שינדורף: אנחנו באמת מבקשים שתצא אמירה חד משמעית, רק שיתוף פעולה יקדם את החינוך.

אודליה שינדורף: זה קורה ברשויות, זה חייב לקרות גם ברשתות.

רם שפע: אני מתחבר לנקודה שלך.

בצלאל סמוטריץ': למה אין שקיפות?

בצלאל סמוטריץ': - - - מדווחים דו"חות כספיים.

רם שפע: רגע, אני מעכב את ח"כ כסיף כבר דקות ארוכות והוא רוצה לדבר.

רם שפע: בבקשה.

עופר כסיף: תודה.

עופר כסיף: קודם כל אני מתנצל שאני מיד אחרי כן צריך לצאת לוועדת הכלכלה.

עופר כסיף: קודם כל אני מסכים עם כמה דברים שנאמרו קודם, התקציב של חמ"ד צריך להיות כמו שכל מערכת החינוך צריכה להיות חלק מהתקציב הבסיסי ולא בהקשר של הסכמים קואליציוניים.

עופר כסיף: אני חושב שעל זה לא צריך להיות ויכוח.

עופר כסיף: אבל השאלה היא גם איך מתקצבים.

עופר כסיף: אנחנו מסתכלים על הנתונים ורואים שהפערים בין תלמידים לפי מסגרת החינוך הם פערים עצומים.

עופר כסיף: הפער בין למשל התלמידים בבתי הספר הממלכתיים דתיים לבין התלמידים הערביים הוא 64% והפער בין תלמיד ממלכתי דתי לבין תלמיד ממלכתי חילוני הוא 29%.

עופר כסיף: כלומר יש הבדלים, והם לא רק, אפילו לא בעיקר – תוצאה של תושב"ע ושעות רב וכן הלאה.

עופר כסיף: זה בגלל שיטת התקצוב.

עופר כסיף: מה שצריך להשתנות, אני מאוד מתחבר למה שאמרה הדוברת האחרונה, לכל תלמיד מגיע בדיוק כמו כל תלמיד אחר.

עופר כסיף: וכדי שהדבר הזה יתממש צריכים לשנות את שיטת התקצוב.

עופר כסיף: מה קורה כרגע?

עופר כסיף: כאשר אנחנו מדברים על בתי הספר היסודיים וחטיבות הביניים יש תקצוב דיפרנציאלי, אין תקצוב לתלמיד.

עופר כסיף: למי שלא מכיר – יש שיטות שונות של תקצוב, למשל תקצוב לתלמיד שזה פרטני, פר תלמיד, ויש תקצוב דיפרנציאלי שזה לפי הצרכים של התלמידים, כשמתייחסים במקרה זה לחסכים שיש לתלמידים, בעיקר לתלמידים החלשים ופיצוי על החסכים האלה, ואז יש תוספת תקציבית לתלמידים הזקוקים.

עופר כסיף: מה שקורה, בתי הספר היסודיים ככלל וחטיבות הביניים, זה שאין תקצוב דיפרנציאלי אבל יש תקצוב לתלמיד.

עופר כסיף: כשעוברים לחטיבות העליונות זה הפוך, אין תקצוב לתלמיד אבל יש תקצוב דיפרנציאלי.

עופר כסיף: הבעיה שנוצרת, ואני מסתכל על דו"ח שחקר את העניין הזה, זה שהתקצוב הקיים הוא רגרסיבי, במובן הזה שהוא מגדיל את הפערים ואני מדבר כאן על כלל התלמידים.

עופר כסיף: גם הערבים, גם יהודים, גם חמ"ד, גם ממלכתי לא דתי וכן הלאה.

עופר כסיף: אני רוצה לקוות שכולנו נסכים שלכל תלמיד מגיע בדיוק כמו זולתו.

עופר כסיף: ומאחר ולכל אחד מגיע כמו זולתו אני חושב שהפתרון לטווח באמת היותר ארוך – כי זה לא מיידי אבל צריך להתחיל עם זה – הוא תקצוב דיפרנציאלי.

עופר כסיף: זה אמור לתת את הפתרון גם לבעיה של חמ"ד וגם לכלל התלמידים, ואני אציע את זה בשלב מסוים כדיון בוועדה, ואני שוב מתנצל שאני הולך לוועדת הכלכלה.

רם שפע: תודה.

רם שפע: נושא התקצוב באופן כללי מתחבר לצורך לשוויון ותקצוב דיפרנציאלי כתפיסה בעיני.

רם שפע: נושא מאוד מעניין לעסוק בו, אני לא בטוח שתהיה לך פה הסכמה עם חבריך בהקשר הזה, אבל נשמע לי מעניין.

רם שפע: ח"כ קלנר בבקשה, ברוך הבא לכנסת, ברוך הבא לוועדה.

רם שפע: חבר רשמית בוועדת החינוך?

אריאל קלנר: כן.

אריאל קלנר: עוד מעט.

רם שפע: לכשזה יעבור בוועדת הכנסת.

רם שפע: כל יום אנחנו מקבלים חבר חדש.

יהודית גידלי: אני קיבלתי הודעה שאתה כבר מאושר.

אריאל קלנר: אה, כן?

אריאל קלנר: אז אני מאושר גם.

רם שפע: בבקשה.

אריאל קלנר: טוב.

אריאל קלנר: ברוכים הנמצאים ואני באמת מתכוון להכנס לעובי הקורה בהרבה מאוד נושאים שיעלו כאן בוועדה, הנושאים החשובים.

אריאל קלנר: לגבי החמ"ד אומר כך, קודם כל אני מתחבר לדברים שאמרו קודמיי בנושא של שינוי הנוסחה.

אריאל קלנר: אלה דברים של מדיניות והם צריכים להתבצע.

אריאל קלנר: גם לי יהיה עוד מה לומר בנושא הזה ואני מעדיף לומר את זה בצורה מסודרת כשיהיו לי הרבה יותר נתונים.

אריאל קלנר: אבל בגדול, בוודאי שאני מסכים.

אריאל קלנר: דבר נוסף, זה לא צריך להיות תלוי בכספים קואליציוניים, כולם מסכימים, אבל בפעם הראשונה זה גם בעזרת השם הולך להיעשות.

אריאל קלנר: בשבוע שעבר הייתה פגישה של ראשי החמ"ד עם ראש הממשלה, גם אני נכחתי בפגישה הזאת.

אריאל קלנר: זה צריך לצאת מתוך הכספים הקואליציוניים, אין שום סיבה בעולם שהדברים האלה יהיו קשורים לפוליטיקה, בדיוק כפי שהדוברת המכובדת שהייתה כאן קודם באה ואמרה, את מי מעניין בכלל מי הצביע למי ומי נמצא בקואליציה ומי באופוזיציה.

אריאל קלנר: הדברים האלה צריכים להיות בתוך התקציב.

רם שפע: מה סוכם בפגישה הזאת?

אריאל קלנר: בפגישה הזאת ראש הממשלה התחייב שהדבר הזה ייכנס לתקציב.

אריאל קלנר: מעכשיו זה יתוקצב.

אריאל קלנר: אנחנו על זה, אנחנו כ בר בוועדת החינוך על זה, אני על זה, וכולנו על זה, גם יו"ר הקואליציה היה שם - - -

בצלאל סמוטריץ': זה באסה שהוא התחייב כי בדרך כלל שהוא מתחייב זו תעודת ביטוח שזה לא יקרה.

בצלאל סמוטריץ': אבל הלוואי.

בצלאל סמוטריץ': קחו את זה כמשימה.

בצלאל סמוטריץ': אריאל, אני מבטיח להוציא הודעת תמיכה בראש הממשלה כשזה יקרה.

אריאל קלנר: קודם כל תזכור את זה.

אריאל קלנר: צר לי שבמשך שנים, גם כשהיו אנשים שהחמ"ד אמור להיות יקר לליבם זה לא נעשה.

אופיר סופר: זה אמור להיות מתקציב משרד החינוך או מהאוצר?

אריאל קלנר: מתקציב החינוך לדעתי.

אריאל קלנר: אבל אני לא רוצה להתחייב.

אופיר סופר: כי משרד החינוך גם צריך להחזיר 21 מיליון שקל על הסיורים לפולין.

אופיר סופר: אני לא יודע אם הוא יכול להוציא גם כן את התקציב הזה - - -

רם שפע: זה לא קשור.

בצלאל סמוטריץ': זו תוספת תקציבית אוצרית שחייבת להגיע.

אריאל קלנר: על הדבר זה כולנו מסכימים וכולנו נהיה כאן ביחד - - -

רם שפע: מבחינתך אתה נכחת בדיון וראש הממשלה התחייב שזה ייכנס לבסיס?

אריאל קלנר: זה יהיה בבסיס ולא בשום תקציב קואליציוני.

אריאל קלנר: זה הכל.

אריאל קלנר: זה לא יהיה תלוי יותר בפוליטיקה ולא תלוי במפלגות כאלה או אחרות, מי בקואליציה ומי באופוזיציה, לא משנה מי הפטרון הנוכחי.

רם שפע: רשמנו לפנינו שח"כ סמוטריץ' התחייב לברך.

בצלאל סמוטריץ': חד משמעית.

בצלאל סמוטריץ': בכתב, ב על פה, תעשה דיון חגיגי כאן בוועדה לציון המאורע, אני מבטיח לבוא לפרגן.

רם שפע: אם מישהו היה אומר לי שאני אנהל דיון בוועדת חינוך על חמ"ד כשנציג הליכוד התחייב להכניס בבסיס את התקציבים של החמ"ד וסמוטריץ' וסופר מהאופוזיציה יברכו, הייתי חושב שהוא מספר לי בדיחה אבל המציאות הפוליטית עולה על כל דמיון.

רם שפע: נחזור לענייננו.

רם שפע: ח"כ קלנר תמשיך.

אריאל קלנר: מי כמוך יודע מה הן נפלאות הפוליטיקה.

רם שפע: אני לומד זאת יום יום.

אריאל קלנר: בכל אופן אלה הדברים שיש לי לומר בשלב הזה.

אריאל קלנר: אנחנו מחוייבים לזה.

רם שפע: חשוב.

רם שפע: תודה.

בצלאל סמוטריץ': רם, אני רוצה להוסיף עוד נתון אחד לפרוטוקול כי דיבר ח"כ כסיף על התקצוב העודף, אז דיברנו עליו במוסדות הקטנים והנוסחה וכולי, רק עוד נתון.

בצלאל סמוטריץ': בבתי הספר של החמ"ד יש פי שניים תלמידי חינוך מיוחד שמשולבים בכיתות רגילות מאשר בבתי הספר הממלכתיים ו-10% יותר כיתות חינוך מיוחד בממוצע מבתי הספר הממלכתיים.

תהלה פרידמן: זה לא בכל סוגי החמ"ד.

תהלה פרידמן: אתה יודע שהחמ"ד כולל בתוכו כל מיני - - -

בצלאל סמוטריץ': אבל כשמדברים על סלי שעות בסוף באים ואומרים – הרי ועדת שושני, וציינה זאת נכון תהלה, זו לא ועדה פוליטית, ישב שם אמנון דה-הרטוך שהוא מחסידי השוויון הכי גדולים שיש, והם קבעו את התקצוב העודף בהתבסס על הנתונים האלה, על הפיזור עם הכיתות הקטנות, על תלמידי החינוך המיוחד, על התוספות שהחוק דורש ללימודי תנ"ך ותושב"ע וכולי.

בצלאל סמוטריץ': אני יכול לתת הרבה דוגמאות, זה כמו שאומרים לי שבמגזר הכפרי כל תלמיד מקבל הרבה יותר מתלמיד במגזר העירוני, כי מה לעשות?

בצלאל סמוטריץ': הישובים קטנים ובתי הספר קטנים וצריך הסעות שבחינוך העירוני פחות צריך.

בצלאל סמוטריץ': הרי שוויון זה יחס שווה לשווים, יחס שונה לשונים, זה relevant equality, שוויון זה לא מושג פלקטי מוחלט.

רם שפע: תודה רבה.

רם שפע: זה היה חשוב ואני גם מסכים, אנחנו חייבים להסתכל על מאפיינים כשאנחנו מתעסקים בשוויון, אחרת אין שום סיכוי, פשוט אף פעם לא נצליח.

רם שפע: אני רוצה בבקשה לשמוע את מנכ"ל נאמני תורה ועבודה שמואל שטח.

רם שפע: בבקשה.

רם שפע: אני רוצה עכשיו לשמוע נציגים של כמה ארגונים וכשנציגת האוצר תעלה אז כמובן גם את התייחסותה.

רם שפע: שמואל בבקשה.

שמואל שטח: שלום ותודה רבה.

שמואל שטח: יישר כח לכולם על הדיון החשוב שאנחנו חייבים למצוא כמובן פתרון לעניין.

שמואל שטח: אני רוצה נקודה אחת רק לחדד, נקודת השקיפות בתקציבי החינוך היסודי.

שמואל שטח: יש באמת כיתות חינוך מיוחד, יש באמת צרכים סוציו-אקונומיים, אבל צריך לוודא שהכסף באמת מגיע לאותם אלה שצריכים את זה.

שמואל שטח: ולצערי בחינוך היסודי, מכיוון שה- - - הוא חסוי, אנחנו בעצם לא יודעים מה קורה, ואיך אומר לי מנהל, "אני תפסתי את המפקח, הוא הביא לי קצת שעות מפה, היה לחץ פוליטי שם, קיבלנו שעות כאן" - - -

בצלאל סמוטריץ': שמואל, זה גם בממלכתי, נכון?

בצלאל סמוטריץ': זה אותו דבר גם בממלכתי.

בצלאל סמוטריץ': התקן הוא חסוי לכולם.

שמואל שטח: הבעיה היא לחינוך הממלכתי בכל מערכת החינוך, מערכת החינוך שה - - - היא בעצם המיטב של העל יסודי הוא חסום, אפשר לראות, אבל של החינוך היסודי הוא לא גלוי וזה מזמן צרות.

שמואל שטח: כשיש לך תקציב קואליציוני בחינוך הדתי זה מזמין עוד יותר צרות ואנחנו חייבים לוודא, ועל זה נאמני תורה ועבודה המון פעמים נאבקה שבתי ספר מסוימים פתאום קיבלו יותר, ואלה פחות וכולי, ומכיוון שהעסק לא שקוף זה מביא המון המון צרות.

שמואל שטח: בואו נחדד ונוודא, נעביר את הכסף בעזרת השם והלוואי, אבל שהכל יהיה שקוף ולא נוכל גם לטעון בבחינת - - - .

שמואל שטח: תודה רבה.

רם שפע: תודה רבה לך.

בצלאל סמוטריץ': רם, למה התקן ביסודי הוא חסוי באמת?

בצלאל סמוטריץ': רוחבית במשרד החינוך?

רם שפע: לא יודע.

בצלאל סמוטריץ': למה שלא כל אזרח יידע מה הנוסחה, מה שדיברנו קודם.

בצלאל סמוטריץ': מה נוסחת הבסיס, איך זה עובד, למה כל בית ספר מקבל את מה שהוא מקבל.

בצלאל סמוטריץ': ושוב, אפשר לאפשר חריגים, כל עוד זה בקריטריונים מסודרים.

בצלאל סמוטריץ': אם המדינה תחליט להכיר ב- - -

תהלה פרידמן: שווה להביא את המנכ"ל החדש כשיהיה, אי"ה, ולבדוק את זה.

תהלה פרידמן: זו הזדמנות לעשות תיקון רציני.

רם שפע: לכשיהיה.

רם שפע: אנחנו נוסיף את זה לרשימת הדברים שהוא יידרש אליהם והוא יידרש להרבה תשובות, גם לנו וגם באופן כללי, אני מקווה שזה יקרה מהר, שהמערכת תצליח לתפקד כמו שצריך.

רם שפע: באופן כללי זה חשוב בקיץ וודאי בתקופת קורונה כשאנחנו באירוע מאוד משברי ומורכב.

רם שפע: נמצאת איתנו נציגת משרד האוצר, אורלי, שלום לך, אני יודע שעשית מאמץ להיות איתנו ותודה רבה.

רם שפע: אני לא יודע אם שמעת את הדיון עד עכשיו אבל אני יודע שאת מכירה את הסוגיה היטב.

רם שפע: אורלי היא רפרנטית חינוך באג"ת.

רם שפע: אשמח לשמוע, הסוגיה העיקרית פה היא העובדה שבמשך הרבה מאוד שנים החמ"ד תוקצב מכספים קואליציוניים והשנה, נאמר פה שהייתה התחייבות של ראש הממשלה ובאופן כללי יש צורך משמעותי, גם בעקבות זאת פנה אופיר סופר לנהל את הדיון, להעביר את זה לתקציבי הבסיס ובעצם להפסיק את מה שהיה במשך הרבה מאוד עשורים.

רם שפע: מה גם שמעבר לזה, עכשיו אנחנו בפער של כמעט 150 מיליון ספציפי שפוגע בהרבה מאוד מורים עם התחייבויות משמעותיות של בתי הספר.

רם שפע: גם נציגת ההורים הציגה פה זווית מאוד משמעותית של התשלומים הנוספים.

רם שפע: נשמח לשמוע איפה זה עומד מבחינתכם.

אורלי ליימן עיני: כמו שהזכרת התקציבים מכח הסכמים קואליציוניים, טרם התקבלה החלטה כזאת לשנת 2020.

אורלי ליימן עיני: אנחנו מתקצבים בהתאם להחלטות ממשלה ולפני שהתקבלה החלטה כזאת אין לנו אפשרות להעמיד מקור תקציבי.

אורלי ליימן עיני: כמובן שכשתתקבל, אם תתקבל החלטת ממשלה כזאת אנחנו נתקצב בהתאם לכך.

בצלאל סמוטריץ': אבל אתם מנסים לדחוף את זה?

בצלאל סמוטריץ': את רפרנטית חינוך.

בצלאל סמוטריץ': השאלה אם התפקיד שלכם זה לדפוק על השולחן, לריב, לדחוף את זה.

בצלאל סמוטריץ': החלטת ממשלה זה האקט הטכני משפטי שצריך כדי שתוכלו להעביר כסף.

בצלאל סמוטריץ': אבל אנחנו מכירים את משרד האוצר, כשיש נושאים שקרובים ללבכם אתם נלחמים עליהם, אתם מצביעים על המקור התקציבי, באים לשר ואומרים לו 'הנה המקור התקציבי, תגלגל החלטת ממשלה'.

בצלאל סמוטריץ': אתם לא יכולים לשבת בלי לעשות כלום כשהמוסדות קורסים.

רם שפע: בוא נשמע מה התשובה שלה.

אורלי ליימן עיני: אני משרד האוצר, אני לא משרד החינוך.

בצלאל סמוטריץ': את משרד האוצר, את צריכה להצביע על המקור התקציבי, להראות אותו למשרד החינוך ולהגיד לו 'בוא תקדם את החלטת הממשלה שתאפשר לי משפטית להעביר לך את הכסף'.

אורלי ליימן עיני: משרד האוצר מתקצב בהתאם להחלטות ממשלה קואליציוניות שהתקבלו.

אורלי ליימן עיני: הוא לא מקדם החלטות ממשלה קואליציוניות.

אורלי ליימן עיני: אם תתקבל החלטת ממשלה כזאת, אנחנו נעמיד מקור תקציבי בהתאם להחלטת הממשלה.

בצלאל סמוטריץ': אבל אנחנו לא רוצים קואליציונית.

רם שפע: רק רגע, ברוגע אני מציע להגיד, זה בסדר גמור, אתם אכן לא צריכים לקדם החלטות ממשלה קואליציוניות.

רם שפע: אתם כן צריכים להיות חלק מתפיסת העולם, זה בסדר גמור, זה קיים וידוע לכולנו, ולהגיד מה בעיניכם קריטי ומה בעיניכם לא קריטי.

רם שפע: תפקידה של הוועדה זה לשאול אותך האם אתם רוצים לדחוף את הממשלה הזו להחליט שתקציבי החמ"ד נכנסים לבסיס, כן או לא, או מתלבטים או בדיונים, אבל זו הסוגיה שאת צריכה להתייחס אליה.

אורלי ליימן עיני: אז מהפן המקצועי אני יכולה להגיד שתלמידי החמ"ד, וגם משרד החינוך פה יוכל להתייחס, תלמידי החמ"ד מקבלים תקציב גבוה משמעותית מכל תלמיד אחר במגזרים אחרים.

אופיר סופר: גם תלמיד בערבה מקבל בפועל תקציב יותר, אבל הוא לא מקבל פחות שירות.

אופיר סופר: הציג כאן לפני כן חברי בצלאל סמוטריץ' שבתי הספר של החמ"ד בפריפריה, שם אני גר, הם קטנים מאוד ובשביל לתת להם שירות זה עולה כסף.

אופיר סופר: ברשות שאח שלי מנהל במרום הגליל יש בית ספר דרוזי ובית ספר צ'רקסי.

אופיר סופר: זה עולה כסף.

אופיר סופר: אוקיי?

בצלאל סמוטריץ': זה נכון ביחס לערבה, זה נכון ביחס לכל מוסד.

רם שפע: היא התחילה להתייחס.

רם שפע: אורלי בבקשה תשלימי.

אורלי ליימן עיני: אני אגיד שוב, ככל שתתקבל החלטת ממשלה כזאת שהממשלה תחליט לתעדף את הנושא ונעביר החלטת ממשלה קואליציונית אנחנו נתקצב בהתאם להחלטת הממשלה שתעבור.

רם שפע: אבל התחלת להתייחס לזה שהתקצוב גדול יותר לחמ"ד.

רם שפע: מה רצית לומר בזה?

אורלי ליימן עיני: זה מה שאמרתי, שגם בלי התקציבים הקואליציוניים התקציב פר תלמיד בחמ"ד גבוה יותר משאר המגזרים.

אורלי ליימן עיני: מעבר לכך, אם הממשלה תחליט לתעדף את הנושא ולעשות החלטת ממשלה כזאת, אנחנו נתקצב בהתאם להחלטת הממשלה.

בצלאל סמוטריץ': האם את יכולה בבקשה לנרמל, כי אמרת עכשיו משפט בעיני מקומם שתלמיד בחמ"ד מקבל יותר.

בצלאל סמוטריץ': אני מכיר את הטיעון הזה.

בצלאל סמוטריץ': את מוכנה בבקשה לנרמל את זה?

בצלאל סמוטריץ': לשים על הנוסחה את גודל בתי הספר, כפי שדיברתי קודם על נוסחת הבסיס, לשים על הנוסחה שלך את כמות תלמידי החינוך המיוחד, לשים על הנוסחה שלך את השעות שהחוק מחייב אותם ללמוד, לא את ולא אני ועם כל הכבוד, כולנו מחוייבים לחוק, החוק מחייב אותם ללמוד ולגשת עם אותן יחידות לבגרות וכולי, ואז תגידי לי אם תלמיד מקבל יותר או פחות.

בצלאל סמוטריץ': כי להסתכל במספרים מוחלטים זה במחילה זלזול באינטליגנציה שלנו.

בצלאל סמוטריץ': זה בדיוק כמו להגיד שתלמיד במרחב כפרי מקבל יותר מהמרחב העירוני ואז לעשות דה-לגיטימציה למרחב הכפרי, או בדיוק כמו להגיד שתלמיד בבית ספר למצוינות, וגם זה קיים במדינת ישראל, לרובוטיקה או לכל מיני מגמות מקבל יותר מתלמיד אחר ואז לעשות דה-לגיטימציה לתלמיד הזה.

בצלאל סמוטריץ': התלמיד בחמ"ד לא אוכל מזון יותר טוב, לא מקבל מורים יותר טובים , אני מקווה, יש מורים מצויינים כמו שיש בכל מערכת החינוך, לא מקבל שום פריבילגיה.

בצלאל סמוטריץ': הוא לומד את מה שמדינת ישראל מחייבת אותו ללמוד פעם אחת מכח למודי הליבה הכלליים, פעם שניה מכח מה שחוק החמ"ד מחייב אותו ללמוד כתוספת, כי מה לעשות, זה אופי לימודי החמ"ד, הוא לא אשם בזה שהחינוך הדתי מפוזר, הוא לא אשם בזה שבית הספר שהוא לומד בו קטן יותר, הוא לא אשם בכלום, הוא צריך לקבל את אותו שירות.

בצלאל סמוטריץ': זה שהשירות הזה עולה יותר למדינה, לא אומר שהתלמיד מקבל יותר ותפסיקו עם הדה-לגיטימציה הזאת.

בצלאל סמוטריץ': אתם כמשרד האוצר, את כרפרנטית חינוך במשרד האוצר מחוייבים לתת את המענה הזה ואמר קודם נכון אופיר, זה נכון לבתי ספר דרוזים וצ'רקסים וערבים, לא שמעתי אתכם אף פעם אומרים שהם מקבלים יותר מאחרים.

בצלאל סמוטריץ': לא שמעתי אתכם בשנה שעברה בהחלטת הממשלה שתקצבה 50 מיליון שקל נוסף לבתי הספר הכנסייתיים, לא משום כסף קואליציוני, באים ואומרים שבתי הספר הכנסייתיים מקבלים יותר.

בצלאל סמוטריץ': מדינת ישראל נותנת לכל אחד את מה שהוא צריך בהתאם למאפייניו.

בצלאל סמוטריץ': וגם אמרתי קודם שאני הראשון שאשמח שבכל החינוך הממלכתי ילמדו יותר תנ"ך ויותר תושב"ע ויהיו להם רבנים ותפילות ונתקצב את זה.

בצלאל סמוטריץ': אני רק לא רוצה להכריח אף אחד.

בצלאל סמוטריץ': המדינה החליטה שזה לגיטימי שזה קיים בחמ"ד, אז המדינה צריכה גם לתקצב את זה לא מכסף קואליציוני.

רם שפע: אני רוצה להגיד משהו עקרוני - - -

בצלאל סמוטריץ': מה שמקומם זו העמדה של 'אני לא אכפת לי, אני אדישה' בסוף זה התקציב שלך.

בצלאל סמוטריץ': את רפרנטית חינוך.

בצלאל סמוטריץ': רם, אני מכיר את משרד האוצר חמש שנים בכנסת, שנה מתוך זה כשר.

בצלאל סמוטריץ': כשחשוב להם הם נלחמים, הם מביאים כסף, הם לוקחים ממקומות אחרים.

בצלאל סמוטריץ': יושבים פה עכשיו בסוג של אובייקטיביות 'חבר'ה, אם הממשלה תביא כסף, אנחנו נתקצב'.

בצלאל סמוטריץ': באמת תודה רבה.

בצלאל סמוטריץ': מזל שהיא לא טוענת שאם גם הממשלה תביא היא לא תתקצב.

בצלאל סמוטריץ': לפחות התקדמנו.

רם שפע: קודם כל אורלי היא לא המושא לתקיפה.

רם שפע: כמובן שהקשרי האג'נדה של משרד האוצר - - -

בצלאל סמוטריץ': לא תקיפה.

רם שפע: לא, אני אומר בהקשר הזה, הם לא רק אצלה.

רם שפע: אני כן רוצה להגיד שאני דווקא חושב שהיא אמרה אמירה.

רם שפע: בסוף, עצם העובדה שהיא דיברה על זה שיש תקצוב משמעותי, ואני לא נכנס למונח 'עודף' או 'לא עודף', כי זו דילמה של תפיסת העולם שדיברנו עליה פה כל היום בוועדה, מראה בעיני שזה כרגע לא בראש סדר העדיפויות של המשרד.

רם שפע: זה מה שאני מבין.

רם שפע: אני תיכף אגיד משהו נורמטיבי אבל ח"כ סופר רוצה לשאול שאלה ואז נעבור לדוברים אחרים.

אופיר סופר: אני אגיד שגם מה שהיא אומרת בהחלט נתון לוויכוח.

בצלאל סמוטריץ': מישהו מהתקציבים של משרד החינוך לא נמצא פה?

בצלאל סמוטריץ': חשב?

רם שפע: דודי פה.

אופיר סופר: כי להבנתי היא בטח לא מתכללת את התקציב שמקבלים, גם לרשויות המקומיות יש חלק מרכזי, בדרך כלל הרשויות המקומיות מחזיקות את הממלכתי והממלכתי דתי מוחזק על ידי הרשתות.

אופיר סופר: וכמו שאמרה לפני כן נציגת ההורים, מי שמשלם בסוף את הרשתות זה ההורים ואני רוצה לשאול כאן

אופיר סופר: את האוצר שאלה ספציפית, כי משרד החינוך הוציא הנחיה לא לפטר את המורים ומצד שני לא ניתן תל"ן, וכמו שאנחנו מבינים בחינוך הדתי זה קצת יותר מורכב בהקשר של תל"ן שלא שולם, איך מחזירים אותו, וכאן צריך לראות שהמדינה בסוף תכניס את היד לכיס ותשלם את המשכורות שהיא אמרה להוציא.

רם שפע: דודי או אורלי, בהקשר של התקציבים, תשובתכם דודי מזרחי שלום, מנהל אגף בכיר תקציבים במשרד החינוך.

דודי מזרחי: שלום בוקר טוב, אני מנהל אגף תקציבים במשרד החינוך.

דודי מזרחי: אני רוצה להגיד כך, קודם כל גם אם אני שם בצד את כל התקצוב שהגיע במהלך השנים האחרונות, ואכן הגיע תדיר שנה אחרי שנה, כאשר מסתכלים על תלמיד בחינוך הממלכתי דתי ומשווים אותו לכל זרם אחר שנבחר, אנחנו רואים שבכל פרמטר הוא מתוקצב יותר מכל תלמיד בזרם אחר.

בצלאל סמוטריץ': גם בחינוך הטכנולוגי?

דודי מזרחי: אני אתייחס, ח"כ סמוטריץ'.

בצלאל סמוטריץ': תן לנו נתונים קצת, על כמה מתוקצב תלמיד בחינוך הטכנולוגי.

דודי מזרחי: אני אשמח, אם תיתן לי אני אתייחס.

דודי מזרחי: אמר נכון ח"כ סמוטריץ' ואחרים, שזה מורכב, מאחר ויש סיבות אובייקטיביות.

דודי מזרחי: הכיתות הן יותר קטנות בחלק מהמקרים, המגמות הן שונות, יש היבטים של חינוך מיוחד לכאן או לכאן, אבל בכל פרמטר כאשר בוחנים אותו אנחנו רואים שהתקצוב גבוה יותר.

דודי מזרחי: זה לא נעשה במקרה, זה נעשה משום שמשרד החינוך מייחס חשיבות עצומה לחינוך הממלכתי דתי, חשיבות עצומה, ותפיסת המדיניות של המשרד שיש לאפשר לכל הורה לבחור את הזרם שלו ובחינוך הממלכתי דתי, כאשר אנחנו רוצים לשלב בין לימודי החול ומקצועות הקודש, אכן יש צורך לתת מענה נוסף וזה בא לידי ביטוי גם בתקציבים, חד חלק וברור, אני מזמין את כל אחד, אני מוכן לעבור על כל סעיף וסעיף וניתן לראות את זה.

דודי מזרחי: יחד עם זאת, מאחר והאתגרים כאן הם גדולים מאוד מבחינה תקציבית ויש גם גבול ליכולת של מה שהמדינה - - -

אופיר סופר: לא, אני לא מקבל פה את ה- - -

דודי מזרחי: שאלת אותי אז אני אתייחס.

אופיר סופר: אני לא מקבל את הרוח של הדברים, כי זה בדיוק מה שאמר בצלאל על הדה-לגיטימציה.

אופיר סופר: מדינת ישראל היא חיה באמצע המזרח התיכון וזה עולה כסף לגור במזרח התיכון.

אופיר סופר: אנחנו לא הגענו לכאן, יכלנו ללכת לאוגנדה וזה היה עולה פחות.

אופיר סופר: במדינת ישראל עולה כסף לחנך חינוך יהודי.

אופיר סופר: בארצות הברית משלמים בשביל זה כסף.

אופיר סופר: אני מצפה, וזה קבוע בחוק, שמדינת ישראל תתקצב את זה כי יש חוק החמ"ד וזה מה שצריך להיות.

אופיר סופר: ופקיד אוצר, בכיר ככל שיהיה, לא יכול לייצר דה-לגיטימציה.

רם שפע: - - - דה-לגיטימציה.

בצלאל סמוטריץ': אדוני היו"ר בחוק תלמיד בחמ"ד מחוייב ל-25% יותר יחידות לבגרות.

בצלאל סמוטריץ': זה החוק.

בצלאל סמוטריץ': אז אם זה החוק תתקצבו את זה, מה אנחנו מדינה של פקידים?

רם שפע: קודם כל חבר'ה, הוא אמר שמתקצבים - - -

דודי מזרחי: יש מענה - - -

אופיר סופר: אני גם מצפה לקבל תשובה לגבי התל"ן ששאלתי.

אופיר סופר: מי יממן אותו?

אופיר סופר: זו החלטה של משרד החינוך.

רם שפע: זה נושא חשוב.

רם שפע: דודי בבקשה.

רם שפע: התייחסות כללית גם לרוח הדברים וגם לתל"ן.

דודי מזרחי: קודם כל אין פה דה-לגיטימציה וזה לא הוגן להגיד את זה, זאת מדיניות של משרד החינוך וזה בא לידי ביטוי בכל דו"ח תקציבי וכלכלי שפרסמנו, לתעדף בצורה כזאת את החינוך הממלכתי דתי לא כי ילד בחינוך הממלכתי דתי צריך להיות מתוקצב יותר, אלא בגלל האתגרים שדובר עליהם כאן בדיון, אנחנו רוצים לוודא שלכל תלמיד יש את הזכות ואת האפשרות לממש את הזכות הזאת ללמוד בחינוך הממלכתי דתי.

דודי מזרחי: אז אין כאן חלילה לא דה-לגיטימציה או לא משהו מהסוג הזה.

דודי מזרחי: יחד עם זאת, יש פערים גדולים מאוד שמשרד החינוך לא יכול - - -

אופיר סופר: אני רוצה להשתמש בלשון אחרת שהיא יותר לגיטימית.

אופיר סופר: בוא נקרא לזה שוויוני, כי גם להנגיש - - -

דודי מזרחי: אבל אתה לא נותן לי להשיב.

אופיר סופר: סליחה.

רם שפע: אני אתן לך את כל הזמן להשיב.

אופיר סופר: כי גם להנגיש ילד בחינוך הדתי בפריפריה זה עולה כסף ואני בכוונה השתמשתי במילה 'להנגיש' כי זה עולה כסף.

אופיר סופר: וזה נקרא שוויוני וזה נקרא שוויון הזדמנויות, ובגלל שהוא מתפלל שעה אחת בבוקר הוא לא ילמד פחות שעה אחת מתמטיקה אחר כך.

אופיר סופר: זהו.

בצלאל סמוטריץ': התקציב הוא לא גבוה יותר, שוב, כי הרי אם התקציבים פר תלמיד וברגע שהכיתות לא מלאות אז בסוף המוסד מקבל פחות.

בצלאל סמוטריץ': הרי התקציב הוא פר תלמיד ואם הכיתה קטנה כי בית הספר פרוש בפריפריה, תשמע, יכולנו להיות נורא מחולקים בחמ"ד.

רם שפע: לא, זה לא מדויק.

בצלאל סמוטריץ': בואו נפתח מוסדות חמ"ד רק איפה שזה כלכלי לנו, רק בריכוזים דתיים גדולים, החמ"ד פרוש כבר 70 שנה בכל רחבי הארץ, נותן את השירות לכולם - - -

רם שפע: אני תיכף אתן התייחסות נורמטיבית, אני חושב שהלכתם למחוזות שבינינו יש כבר פערים באופן שבו אתם מתייחסים לדברים, אבל ניתן לדודי לסיים.

דודי מזרחי: במענה למה שמתייחס ח"כ סמוטריץ', בחינוך היסודי וחטיבות הביניים התקציב בבסיסו הוא פר כיתה ולא פר תלמיד למרות לחצים מאוד כבדים שהיו עלינו על כך בעבר, בכדי לוודא שלכל תלמיד תהיה את המסגרת המינימלית שהוא צריך כדי לקיים את תכנית הלימודים.

דודי מזרחי: בחטיבה העליונה התקצוב פר תלמיד, אתה צודק, יחד עם זאת יש מנגנונים מפצים על תקצוב פר תלמיד כמו תקציב המוחזקות.

דודי מזרחי: אם תרצו אני יכול לפרט את זה בפירוט רב.

דודי מזרחי: אני לא אומר, אני לא רוצה לייצר כאן איזה שהוא מצג שווא, שאין חשיבות ואין צורך לאותם תקציבים שהגיעו באופן קואליציוני.

דודי מזרחי: אם לא היה עבורם צורך, מלכתחילה אני מניח שהם לא היו מגיעים.

דודי מזרחי: יחד עם זאת, מבחינת רמת השירות ורמת התקצוב שהמשרד נותן לתלמידים בחינוך הממלכתי דתי הם ברמה מאוד גבוהה, יותר מכל מגזר אחר ולא כי כמו שהיו כאלה שהלעיזו נגד המשרד שאנחנו מתעדפים לטובה את החינוך הממלכתי-דתי אלא כי אנחנו באמת רוצים לוודא שלכל ילד יש אפשרות לבחור בזרם שלו.

דודי מזרחי: יחד עם זאת, יש גבול למה משרד החינוך יכול לתעדף ממקורותיו הוא בכדי לייצר את האיזונים הללו ולכן התקציבים האלה הגיעו בעבר כתקציבים קואליציוניים או כתקציבים תוספתיים, וככל שיגיעו כתקציבים תוספתיים אנחנו נמשיך בהחלט את מה שהתבצע כאן עד כה.

בצלאל סמוטריץ': דודי, זה בחוק?

דודי מזרחי: מה בחוק?

בצלאל סמוטריץ': התוספת שעות האלה, של לימודי התנ"ך והתושב"ע וכולי.

בצלאל סמוטריץ': זה בחוק, נכון?

בצלאל סמוטריץ': קח לפני כמה שנים כשהכניסו את תלמידי ה-07 בחוק.

בצלאל סמוטריץ': תלמיד 07 עולה לך הרבה יותר ממה שעולה תלמיד אחר - - - אתה מחוייב לשלם לו, אתה לא יכול להגיד 'תשמע, משרד החינוך מאוד רוצה להעדיף ילדי חינוך מיוחד.

בצלאל סמוטריץ': אבל הוא לא יכול, יש גבול'.

בצלאל סמוטריץ': החוק הגדיר מה אתה חייב, ומה שאתה חייב - תיתן.

דודי מזרחי: כל דבר שאנחנו מחייבים אותו יש לזה התייחסות במודל התקצוב של ה- - - בא לידי ביטוי בבסיס התקציב.

דודי מזרחי: יחד עם זאת יש כאן רכיבים נוספים, אם תרצה אני מוכן לעבור איתך רכיב-רכיב על כל התקציב הקואליציוני של החינוך הממלכתי דתי, החל מהעצמה רוחנית בחינוך החמ"ד, שירות משמעותי, שעות רב, תפילה, אני מוכן לעבור רכיב אחר רכיב - - -

בצלאל סמוטריץ': משהו לא אושר על ידי משרד החינוך בתכנית הלימודים?

דודי מזרחי: - - -אני לא אומר שזה לא צורך נוסף חס וחלילה - - -

בצלאל סמוטריץ': אבל אני שואל, דודי, אתה חלק ממשרד החינוך.

בצלאל סמוטריץ': משהו לא אושר על ידי משרד החינוך בתכנית הלימודים?

בצלאל סמוטריץ': אנחנו המצאנו את זה?

בצלאל סמוטריץ': אני מנהל את בתי הספר בעצמי?

בצלאל סמוטריץ': משרד החינוך מלמעלה עד למטה אישר את תכניות הלימודים האלה, אישר את השעות האלה, אישר את גיוס המורים האלה והוא נושא באחריות לשלם להם עכשיו.

בצלאל סמוטריץ': וצודקת נציגת ועד ההורים, זה לא צריך ליפול על ההורים, ובמסגרת המשא ומתן שהתקיים בין משרד האוצר, משרד החינוך וארגוני המורים במשבר הקורונה הייתם צריכים לשים את זה על השולחן כי אתם מכירים את המאפיינים האלה, והייתם צריכים להגיד 'רגע, יש כאן עוד סוגיה שצריך לפתור אותה מול ארגוני המורים וצריך למצוא לה את המקור התקציבי כמו שמצאתם לכל דבר אחר'.

בצלאל סמוטריץ': זה לא ילד חורג, הוא לא בייבי פרטי שלנו, הוא חלק מהמערכת שלכם, של משרד החינוך.

בצלאל סמוטריץ': אתם הרי לא רוצים וגם אני לא רוצה שאנשים ילכו ללמוד במוכשר.

בצלאל סמוטריץ': אנחנו רוצים אותם בחינוך הממלכתי.

בצלאל סמוטריץ': אתם רוצים עכשיו לפתוח דיון, ושוב, אני מוכן יחד עם ח"כ תהלה ללכת עכשיו ל - - -כל דבר אפשר לתקף.

בצלאל סמוטריץ': נכון להיום זו תכנית הלימודים המאושרת על ידי משרד החינוך.

בצלאל סמוטריץ': אתם התחייבתם כלפי המוסדות, כלפי הרשויות המקומיות, כלפי המורים וכלפי ההורים לתת את הדבר הזה.

בצלאל סמוטריץ': איך אומרים, הייתה לנו זכות הרבה שנים לעשות את זה עקום ולהביא את זה בכסף קואליציוני, כרגע קודם כל אתם מחוייבים לפתור את המשבר אד-הוק של 45 מיליון שצריך אחורה, שכבר אנשים התחייבו, לוודא שאפשר להתחיל את שנת הלימודים הבאה בצורה נורמלית כמו שצריך, זה כרגע מחויבות ואחריות שלכם.

בצלאל סמוטריץ': אנחנו נעזור כאן, ויש כאן קונצנזוס מקצה לקצה, קואליציה, אופוזיציה, שאת הבעיה הזאת קודם כל צריך לפתור.

בצלאל סמוטריץ': וזאת אחריות שלכם.

בצלאל סמוטריץ': אתה יושב במשרד החינוך, שאחראי על התכניות האלה שהתחייב להן, תביאו את הכסף.

בצלאל סמוטריץ': תריבו על זה, תילחמו, תיאבקו על זה בשיניים, אנחנו נעזור.

אודליה שינדורף: - - -בשנה הבאה תל"ן.

אודליה שינדורף: אתם תיאלצו לפטר הרבה מורים.

אודליה שינדורף: לא יקרה עוד פעם דבר כזה שהורים ישלמו תל"ן והשירות הזה לא יינתן.

אודליה שינדורף: מצטערת.

רם שפע: רגע אודליה, לא קיבלת את רשות הדיבור ואז גם לא שומעים אותך.

אודליה שינדורף: מצטערת, אבל הייתי חייבת להגיד.

רם שפע: אני מבין שזה מדם ליבך, בסדר, נתתי לך להגיד את המשפט אבל אני אומר שגם לא שומעים אותך ברגע שאת - - - אני רוצה להמשיך.

רם שפע: זה בסדר גמור שהיה כאן סיג ושיח עם משרד האוצר והחינוך, הרי בסוף ברור שאנחנו בסוגיה תקציבית.

רם שפע: אני מתאפק כי על חלק מהדברים הסכמתי וחלק מהדברים אני חושב שהלכתם רחוק מדי, חברי הכנסת סמוטריץ' וסופר, ואני תיכף אתייחס לזה.

רם שפע: אני רוצה לפנות ליותם ברום, מנכ"ל פנים, איגוד ארגוני היהדות הישראלית בבקשה.

רם שפע: אני מבקש מכולם להיות קצרים כי באופן יחסי אנחנו מתקרבים לסיום ואני רוצה לתת לעוד כמה אנשים לדבר.

יותם ברום: תודה רבה יו"ר הוועדה.

יותם ברום: אני חושב שעושים פה הטעייה מאוד חמורה ומערבבים בין שני נושאים שלדעתי משרד האוצר כיוון אליהם.

יותם ברום: יש שתי סיבות מרכזיות לתקצוב העודף שיש לממלכתי דתי על פני החינוך הממלכתי ועל פני החינוך הערבי, והתקצוב הזה הוא גדול פי כמה, הוא ב-30% יותר גבוה מהחינוך הממלכתי, ב-60% יותר גבוה מהחינוך הערבי ויש שתי סיבות ופה עושים ערבוב.

יותם ברום: אחד זה קריטריונים אובייקטיביים.

יותם ברום: נניח שיש יותר עולים חדשים בחינוך הממלכתי דתי מאשר בחינוך הממלכתי ולשם חברי הכנסת מהסיעות הדתיות מכוונים, ובצדק, ושם התיעדוף הוא מוצדק.

יותם ברום: זה פשוט משפך.

יותם ברום: שמים תקציב לתלמידים עולים חדשים וזה פשוט מתחלק באופן אוטומטי בין הממלכתי, ערבי, והממלכתי דתי.

יותם ברום: ואם יש העדפה, אז בסדר, יש העדפה, כי יש יותר תלמידים במקום אחד ממקום אחר.

יותם ברום: כנ"ל לגבי הקריטריונים האחרים, ילדים עם צרכים מיוחדים כמו שח"כ סמוטריץ' אמר, זה מוצדק.

יותם ברום: אין לי שום בעיה שיתנו יותר כסף לחינוך הממלכתי דתי בגלל שיש שם יותר ילדים בחינוך המיוחד.

יותם ברום: לא על כך הוויכוח.

יותם ברום: לאחר שהיה דו"ח של מרכז המחקר והמידע של הכנסת שהגדיר את הסיבות לפערים האלה, אחת הסיבות המרכזיות לפערים האלה הן לא הסיבות האלה, הן לא הסיבות האובייקטיביות, אלא סיבות פוליטיות, התקציב הקואליציוני שלא קשור לקריטריונים האלה שעכשיו מבקשים להכניס לבסיס התקציב.

יותם ברום: התקציב הקואליציוני לא קשור לקריטריונים האובייקטיביים שהנציגים מהסיעות הדתיות מנסים להצביע עליהם כחלק מהפער שקיים בין מערכת החינוך הממלכתי דתי לבין מערכת החינוך הממלכתית אלא, אחת הסיבות המרכזיות זה תקציבים פוליטיים שהיו עד עכשיו בשנים האחרונות 200 מיליון שקל ועכשיו ראש הממשלה התחייב להכניס את אותם תקציבים פוליטיים שלא קשורים לאותם קריטריונים.

בצלאל סמוטריץ': למה הם כן קשורים, אוכלים לארוחת צהריים את הכסף הזה?

יותם ברום: הם לא קשורים לעולים חדשים, הם לא קשורים לילדים בעלי צרכים מיוחדים - - -

בצלאל סמוטריץ': אה אתה החלטת שהם לא קשורים לזה.

בצלאל סמוטריץ': אתה יודע לבודד כמה מתוך ה-200 מיליון קשור לזה וכמה לא? נו באמת.

יותם ברום: - - - הנקודות האלה.

רם שפע: רגע יותם.

רם שפע: נכנסת פה לעומק באופן מרשים בעיני, אבל אני מתחבר לשאלה של בצלאל, האם אתה יודע להגדיר לאן הם הולכים?

בצלאל סמוטריץ': ברור לך שאף אחד מהמשפטים לא היה נותן, גם כשזה כסף קואליציוני הוא כפוף לשוויון, הוא כפוף לזה, אף אחד מהמשפטנים לא היה אומר 'חבר'ה, יש לכם כסף של המפלגה, תנו לתלמידי החמ"ד לפ-טופים שאין לאחרים, תנו להם ארוחות צהריים - - -' אין דבר כזה.

רם שפע: אני חושב שכספים קואליציוניים תמיד דורשים בדיקה יותר מעמיקה - - -

בצלאל סמוטריץ': הביצה והתרנגולת, היא הדבר ההזוי.

תהלה פרידמן: אבל בצלאל גם אתה מסכים שיש דברים שהם אובייקטיביים ויש דברים שהם כל מיני - - - אידיאולוגיות שלנו והצורך שלנו בשלושה בתי ספר יסודיים בישוב אחד- - -

בצלאל סמוטריץ': זה בשוליים.

בצלאל סמוטריץ': תהלה, אני אשב איתך על דוקטורט שעשיתי על זה, אחרי - - - זה בשוליים של השוליים.

בצלאל סמוטריץ': הרוב, הרי הפרישה הגיאוגרפית שלנו וממילא בתי הספר הקטנים, וברובה זה פרישה גיאוגרפית, זה אובייקטיבי, והעולים זה אובייקטיבי והחינוך המיוחד זה אובייקטיבי והתוספות שעות, הוא לדעתי מכוון בעיקר לתוספות השעות - - --

רם שפע: רגע, לא שומעים אותך יותם.

רם שפע: ח"כ סמוטריץ' נתתי לך הרבה מאוד זכות דיבור.

רם שפע: יותם בבקשה, משפט לסיכום.

רם שפע: ההתייחסות שלך להאם אתה יודע להראות שהתקציבים האלה אכן לא הלכו לתבחינים האובייקטיביים.

בצלאל סמוטריץ': לאן הם כן הלכו?

רם שפע: בדיוק.

יותם ברום: זה לא אני אומר, זה משרד האוצר אומר וזה הדו"ח של הממ"מ שלכם אומר.

בצלאל סמוטריץ': לאן זה הולך?

יותם ברום: אני אסביר.

יותם ברום: הסיבה, וזו החלטת הממשלה שהסבירה לאן התקציבים הקואליציוניים האלה הולכים, הסיבה היא חיזוק החמ"ד.

יותם ברום: מה זה חיזוק החמ"ד?

יותם ברום: יש נשירה של אנשים שבוחרים ללמד במקומות אחרים.

יותם ברום: הם מבקשים למנוע את זה.

יותם ברום: איך הם מבקשים למנוע את זה?

יותם ברום: בלהגדיל את התקציב, לא בצורה מוצדקת - - -

בצלאל סמוטריץ': מה עושים עם התקציב?

בצלאל סמוטריץ': תשמע, זו כבר קונספירציה.

בצלאל סמוטריץ': אתה מוכן להסביר מה עושים עם התקציב?

רם שפע: לא, זו לא קונספירציה, הוא אומר נתונים שמשרד האוצר - - -

בצלאל סמוטריץ': לא, הוא אומר קונספירציה.

בצלאל סמוטריץ': לא הבנתי, תכניות למניעת נשירה אנחנו צריכים להתנצל על זה?

בצלאל סמוטריץ': שאנחנו מטפלים בנוער נושר וגורמים לו לא לנשור?

בצלאל סמוטריץ': יש תכניות למניעת נשירה, בכל החינוך הממלכתי.

רם שפע: רגע, אתה לא יכול לקחת כל מאפיין ייחודי ולהפוך אותו ל- - - אחרת המדינה שלנו תקרוס.

רם שפע: כל מגזר יגיד שהמאפיינים שלו הם ייחודיים על שלל - - -

בצלאל סמוטריץ': אדוני היו"ר, רק שיגיד בבקשה על מה הוא מדבר כי הוא אומר סיסמאות.

רם שפע: הנה, הוא אמר עכשיו - - -

בצלאל סמוטריץ': מה הוא אמר?

בצלאל סמוטריץ': מה, מניעת נשירה?

בצלאל סמוטריץ': מה עושים עם זה?

בצלאל סמוטריץ': מחזיקים תכניות לנוער בסיכון למניעת נשירה?

בצלאל סמוטריץ': על זה גאוותנו.

בצלאל סמוטריץ': בוא אני אראה לך שאחוז הנשירה שלנו - - -

רם שפע: הנשירה יכולה להיות נשירה מהחמ"ד לסוג אחר של חינוך, זה למשל מבחינתי לגיטימי שהוא יגיד 'בעיני צריך לשים לב שהמדינה לא מתקצבת את החמ"ד יותר למניעת נשירה לחינוך אחר ובמקום אחר פחות'.

רם שפע: השאלה היא לאן הוא נושר.

אופיר סופר: אם הוא נושר למוכשר - - - כיוון שאין מספיק שעות קודש, אתה רוצה שנטפל בסוגיה הזאת?

בצלאל סמוטריץ': אנחנו רוצים אנשים מהחינוך הממלכתי, אנחנו רוצים אותם לומדים לימודי ליבה.

רם שפע: אני חושב שמה שאנחנו צריכים לשים לב אליו - - -

אופיר סופר: נתתי דוגמה למה זה נשירה.

רם שפע: בסדר, ואם זה נשירה למקומות אחרים?

רם שפע: זו שאלה.

יותם ברום: - - -

רם שפע: יותם, אני מצטער, פשוט ברגע שאתה בזום לא שומעים.

רם שפע: אתה אומר דברים שנבלעים.

רם שפע: ח"כ סמוטריץ' - --

בצלאל סמוטריץ': רם אתה מוכן לצייר לי את הציור?

בצלאל סמוטריץ': בסוף הרי בית ספר, יש פה שעות.

בצלאל סמוטריץ': יש תקציב לשעות.

בצלאל סמוטריץ': מה זה תקציב למניעת נשירה?

רם שפע: אתה הרבה פעמים מדייק בדבריך ולעתים לא.

רם שפע: מקודם הסברת שהחינוך הולך לפי ילד, הסביר לך נציג משרד החינוך וזה גם מה שאני - - - שהוא הולך לפי כיתה וזה משנה את כל המאפיין שדיברת עליו.

בצלאל סמוטריץ': לא.

בצלאל סמוטריץ': לא נכון בחינוך היסודי הוא הולך לפי כיתה ופה הבעיה שלנו היא נוסחת הבסיס.

רם שפע: בסדר, מה זה הבעיה היא נוסחת הבסיס?

רם שפע: אתה רוצה לקחת את המאפיינים שלך ולשנות את המודל.

בצלאל סמוטריץ': רם, אבל הוא לא חלק עלי.

בצלאל סמוטריץ': בעל יסודי זה לפי תלמיד.

בצלאל סמוטריץ': זה אמר נציג משרד החינוך.

בצלאל סמוטריץ': ושם ברגע שהכיתות הן קטנות, הרי יש תקנים לא מלאים, ואנחנו מפסידים על זה כסף.

רם שפע: משפט אחרון של יותם ואחרי זה אני רוצה לתת גם לאלחנן גלט לדבר.

רם שפע: לא נתנו לרשתות לדבר ואני רוצה לשמוע.

רם שפע: יותם, משפט לסיכום.

יותם ברום: משפט אחרון.

יותם ברום: לאן הכסף הולך?

יותם ברום: הכסף הולך ללימודי יהדות.

יותם ברום: אבל מה מסתבר?

יותם ברום: שבבתי הספר הממלכתיים מקצצים להם בלימודי היהדות.

יותם ברום: אז בתי ספר שרוצים תיגבור לימודי יהדות בחינוך הממלכתי לא מקבלים תקצוב - - -

בצלאל סמוטריץ': אני בעד.

רם שפע: בעד שיקבלו?

בצלאל סמוטריץ': בטח.

בצלאל סמוטריץ': מי שרוצה?

בצלאל סמוטריץ': מה השאלה בכלל.

בצלאל סמוטריץ': אני בעד רק - - - בחמ"ד יש חוק.

רם שפע: הרבה מאד בתי ספר בחינוך הממלכתי, אני אומר לך עכשיו מידיעה מעמיקה אחרי בדיקה, ולא דיברתי על זה עם יותם, שבתי ספר - - -

תהלה פרידמן: מה איתך?

תהלה פרידמן: לא מכניסים - - -

רם שפע: בדיוק.

רם שפע: אתה רוצה שנדבר על בינה?

רם שפע: בינה ברשת הרבה שנים - - -

בצלאל סמוטריץ': אני הראשון שיילחם איתך כתף אל כתף על הדבר הזה.

רם שפע: רגע.

רם שפע: בסך הכל אני משקיע פה חודש שלם בלא להרים את קולי ובהצלחה יתרה עד כה.

תהלה פרידמן: רם הוא אמר משהו חשוב, ואם הוא מוכן להילחם כתף אל כתף כדי שיכניסו גופים כמו בינה וכמו גופי התחדשות יהודית לתקנות המרכזים - - - נראה לי שזה שווה את הדיון.

תהלה פרידמן: נכון?

בצלאל סמוטריץ': אני אלחם כדי שכל בית ספר ממלכתי שרוצה יותר לימודי יהדות יקבל אותם על חשבון המדינה.

רם שפע: אז אני רוצה שתדע שהקואליציות האחרונות שאתה היית חבר בהן עשו הרבה מאמצים, אם צריך אני גם אפרט בדיונים הבאים, כדי שזה לא יקרה.

בצלאל סמוטריץ': לא.

בצלאל סמוטריץ': אתה עכשיו עושה סלט ירקות.

רם שפע: אני הלכתי לבדוק ואני אומר לך שזה המצב.

רם שפע: בתי ספר עם חינוך ממלכתי שרוצים להרחיב את לימודי היהדות בהמון אספקטים, בהרבה דרכים מגוונות יותר, וזה לא - - -

בצלאל סמוטריץ': על זה אפשר להתווכח.

בצלאל סמוטריץ': פה הוויכוח.

בצלאל סמוטריץ': הוויכוח הוא לא בתי ספר שרוצים יהדות ולא מקבלים.

תהלה פרידמן: אז מה - - -

בצלאל סמוטריץ': בסדר.

בצלאל סמוטריץ': בוא לא נטשטש את הוויכוחים בינינו.

בצלאל סמוטריץ': אנחנו יכולים להתווכח בצורה מכובדת.

בצלאל סמוטריץ': הוויכוח הוא לא האם בתי הספר שרוצים - - -

רם שפע: יותם, אני מאוד מודה לך שהצלחת לעורר את הנצים פה, תודה.

רם שפע: בבקשה אלחנן גלט מנכ"ל רשת אולפנה וישיבות בני עקיבא בבקשה.

אלחנן גלט: שלום וברכה.

אלחנן גלט: תודה רבה לכל חברי הכנסת ובראשם ליו"ר הוועדה וגם בהצלחה בתפקיד החשוב.

אלחנן גלט: יש הרבה נושאים שיעלו באופן טבעי כשדיון כזה מתקיים בנושא החמ"ד, כי כל אחד מביט על הדברים – וטוב הדבר – מהזווית שלו.

אלחנן גלט: רוצים שקיפות, גם אנחנו רוצים שקיפות.

אלחנן גלט: רוצים להוריד תשלומי הורים, גם אנחנו מאוד בעד להביא להורדה בתשלומי ההורים.

אלחנן גלט: אבל אני מבקש מאוד עכשיו לרכז מאמץ בנושא שעליו הגענו לדיון הזה.

אלחנן גלט: אנחנו נאלצנו לא ברשתות, בחינוך העל יסודי הדתי, להביא לפיטורים מבהילים של 1,000 מורים ומורות כי התקציב של 140 מיליון שקל שקיבלנו גם משולמית אלוני וגם מיוסי שריד, גם מכל שרי החינוך, איפשר לנו לעמוד בדרישות החוקיות ואנחנו בשנת הלימודים הנוכחית מימנו את זה מכספנו, של כל בתי הספר, תיכונים דתיים בקרית שמונה ובחצור, בערד ובאילת ביהודה ושומרון וברמת הגולן.

אלחנן גלט: אנחנו מבקשים רגע של הסכמה בצד חילוקי הדעות שוודאי קיימים, איזה כיף שיש גם על מה להתווכח.

אלחנן גלט: 140 מיליון שקל שחסרים לנו כי אין תקציב למדינה, כי כן, בתקלה לא בריאה הכסף הזה חולק מסיבות לא טובות לתקציבים קואליציוניים, הכניסו את זה לבסיס תקציב, אפשרו לנו לפתוח את שנת הלימודים תשפ"א עם אותם 140 מיליון שקל חסרים לכל החינוך העל יסודי הדתי והשיבו לנו את הכסף החסר בתש"פ.

אלחנן גלט: בשולי הדברים - - -

רם שפע: תודה לך.

רם שפע: הנקודות האלה הן ליבת הדיון.

רם שפע: נכון.

רם שפע: אנחנו מודעים אליהם וזה מה שהוביל אותנו לפה.

אלחנן גלט: אני רק אומר, בתוך הדיון הזה, לחברים היקרים, גם בתקופות הקורונה בדיוק כשציפינו שכל גננת וכל מחנכת וכל מורה ילמדו, גם המורים בחינוך הדתי לימדו ועלו על כל הציפיות בנאמנות שלהם ובמחויבות שלהם, בצד הקושי שהיה להסתגל כמה שיותר מהר, אבל ביצעו את זה בצורה מדהימה.

אלחנן גלט: הערה אחרונה שנאמרה כבר בשולי הדברים אני רוצה להדגיש את זה.

רם שפע: משפט לסיכום.

אלחנן גלט: כשאני מגיע לבקר בפריפריה בעיקר, ואני רואה תיכון ממלכתי מדהים שיש לו 2,000 תלמידים ולצידו תיכון דתי עם 300 תלמידים, צריך להבין, למרכיב הזה יש דלתא של עלות, כי יש שומר, יש מנהל, יש מעבדה, יש חשמל ויש מזגן.

אלחנן גלט: חייבים להבין שאמירות פופולאריות גם אם נכונות, שהדבר הזה עולה יותר, לא צריכות לבוא על חשבון הצורך לתת את דרישות החוק.

אלחנן גלט: בוא נלך ביחד, אדוני יו"ר הוועדה, בוא נסדיר את העניין הזה ובוא נמשיך את הדיון גם על חילוקי הדעות.

אלחנן גלט: תודה רבה.

רם שפע: תודה רבה.

רם שפע: רוחמה חזות, ראשת אולפנת סגולה בבקשה בקצרה.

רם שפע: אנחנו מתקרבים לסיום.

רוחמה חזות: אני רוצה להעלות פה נקודה כראש אולפנה, ועם כל מה שנאמר פה קודם.

רוחמה חזות: אני ראש אולפנת סגולה בקרית מוצקין שמונה כמעט 600 תלמידות, כך שזו אולפנה לא קטנה בכלל.

רוחמה חזות: מדד הטיפוח שלנו 6.2, זה אומר שיש לנו אוכלוסייה מכל גווני הקשת הישראלית, על כל המשתמע מכך.

רוחמה חזות: יש לי 25% עולות חדשות מאתיופיה, בנות המנשה, מצרפת, ארצות הברית, זאת אומרת עם כל מה שנאמר פה, אני מקבלת תקצוב בהתאם למה שנאמר בחוק.

רוחמה חזות: אני לא מקבלת שקל יותר.

רוחמה חזות: אבל אני רוצה לחזור לדיון עצמו שלשמו התכנסנו.

רוחמה חזות: אני נאלצתי בחודשיים האחרונים לעשות שימועים ל-35 מורים.

רוחמה חזות: אני רוצה שאנשים יבינו פה על מה מדובר.

רוחמה חזות: 80 שעות ירדו לי, ש-80 שעות, אם אני לא רוצה לשלוח המון אנשים הביתה, אז חילקתי את זה רוחבית.

רוחמה חזות: אז 35 מורים לעשות שימועים.

רוחמה חזות: זאת המשמעות.

רוחמה חזות: זה אומר גם מבחינתי, וזאת המשמעות שלשמה רציתי דבר פה, שאם אין את התקצוב הזה שיש אותו שנים, אז לא יהיו ישיבות ואולפנות.

רוחמה חזות: זאת האמירה.

רוחמה חזות: אז יהיו מקיפים דתיים, זה בסדר, אבל ישיבות ואולפנות לא יהיו.

רוחמה חזות: ואז יכולות לקרות במדינת ישראל שתי אפשרויות.

רוחמה חזות: אחת – ואני מתחברת מאוד גם כאימא – שיוגדלו תשלומי ההורים משמעותית כדי שיהיו ישיבות ואולפנות, שיהיו שעות קודש, שיהיה את החינוך כמו שאנחנו רוצים, ואנחנו לא רוצים להעלות תשלומי הורים.

רוחמה חזות: איך אפשר להעלות תשלומי הורים, ועוד עם המצב הכלכלי?

רוחמה חזות: אבל זה מה שזה יגיד, איך אפשר יהיה ללמד את כל שעות הקודש שאנחנו רוצים לחנך על פיהן, ולהוריד את השעות האלה?

רוחמה חזות: זאת אופציה ראשונה שאנחנו לא רוצים אותה.

רוחמה חזות: אופציה שניה שגם אותה אנחנו לא רוצים - - -

רם שפע: משפט לסיכום.

רוחמה חזות: רק אומר את האופציה השנייה.

רוחמה חזות: הציבור שלנו בחר גם לימודי ליבה וגם את הלימודי קודש.

רוחמה חזות: בסוף אם לא יהיו אולפנות וישיבות אנשים יבחרו ללכת לחינוך העצמאי.

רוחמה חזות: מי שירצה קודש בעצם יוותר על לימודי ליבה, וגם זה אנחנו לא מוכנים שיקרה.

רוחמה חזות: אז אני רוצה להגיד באמת כמצוקה מאוד גדולה כמנהלת בית ספר, 80 שעות בשנה אחת, וזה בלי לכסות על החובות שקיימים, שזה מבחינתי ממש אסון.

רוחמה חזות: אני לא יודעת איך לפתוח שנה ככה ב-1 לספטמבר.

רוחמה חזות: תודה רבה לכולכם.

רם שפע: תודה רבה על הזווית החשובה.

רם שפע: אני מתנצל בשם כל מי שנמצא איתנו ולא דיבר, יש עשרות כאלה.

רם שפע: קבלו בהבנה, ניסינו לתת את מרבית הספקטרום והזוויות גם של הרשתות, גם של משרד החינוך, גם של נציגות ההורים וגם של כולנו.

רם שפע: מי מחברי הכנסת רוצה משפט לסיכום בבקשה, ואחרי זה אני מסכם.

אופיר סופר: אני אומר ששנת 2020 עברה ובפועל הורים הוציאו כסף, רשתות הוציאו כסף ומשרד החינוך הנחה לעבוד רגיל ומישהו צריך לקחת על זה את האחריות, או משרד החינוך או משרד האוצר, אבל הכסף צריך לחזור.

בצלאל סמוטריץ': משפט אחד אדוני היו"ר.

רם שפע: בבקשה.

בצלאל סמוטריץ': שוב, רק כדי לאבחן את הדיונים אפשר לדון עכשיו דיון עקרוני, אסטרטגי.

בצלאל סמוטריץ': כרגע מוסדות החמ"ד, גם היסודיים, גם החטיבה וגם החטיבה העליונה פועלים פעם אחת מכח חוק שמחייב אותם לתוספות האלה, פעם שניה מכח תכניות מאושרות על ידי משרד החינוך וכל הגורמים מלמעלה ועד למטה, את זה צריך לתקצב.

בצלאל סמוטריץ': רוצים עכשיו להבא לדון, לתקן את החוק, לא רוצים לימודי יהדות, כן רוצים, כמה רוצים, על זה אפשר להתווכח.

בצלאל סמוטריץ': במצב הנוכחי בתי הספר קיימים, המורים קיימים, התלמידים קיימים, משרד החינוך התחייב, מדינת ישראל הגדולה התחייבה מכח החוק ומכח תכניות הלימודים שאושרו לאורך כל השנים, כרגע חייבים להשלים את הפער באופן מיידי אחורה ולאפשר את פתיחת שנת הלימודים הקרובה, להוסיף לזה את הפער בקורונה של שעות התל"ן שלא טופל.

בצלאל סמוטריץ': נסגור את הפינה הזאת ונדמה לי שעל זה יש קונצנזוס, הייתי שמח שזה יופיע בסיכום הוועדה.

בצלאל סמוטריץ': בואו נעשה את סדרי הדיונים על חמ"ד בכלל ואיפה עובר הגבול בין שוויון רלוונטי לבין העדפה, אני מוכן לדון בהכל.

רם שפע: או.

רם שפע: קיי.

רם שפע: מישהו מחברי הכנסת רוצה להוסיף?

רם שפע: או.קיי.

רם שפע: תודה רבה לכולם.

רם שפע: אני אומר כך.

רם שפע: ראשית, אני חושב שבאופן כללי אנחנו רואים פה, אמרנו את זה במשפט ראשון ואנחנו אומרים את זה גם לסיכום, הבדל משמעותי בין הבעיה הדחופה עכשיו עם התחייבויות של הורים, עם בעיה קשה למול המורים, וצורך משמעותי לוודא, שהממשלה מוודאת שאנשים לא נופלים בין הכיסאות בגלל העובדה שכרגע הכספים הקואליציוניים האלה לא מגיעים, אני לא נכנס לזה.

רם שפע: בעניין הספציפי הזה אני חושב שאנחנו חייבים לטפל וזה חשוב.

רם שפע: אני כן רוצה להגיד – וכאן אני חושב שלא הייתה לנו הסכמה וזה בסדר – כספים קואליציוניים מטבעם הם כספים שבמשך הרבה מאוד שנים הפיקוח עליהם היה פחות הדוק מכספים אחרים.

רם שפע: זה אגב דבר די טבעי, אני לא אומר את זה ספציפית על הכסף הזה, ח"כ סמוטריץ', אני אומר את זה בהתייחס למה שאמרת.

רם שפע: נכון שיש מאפיינים, תסכים איתי, יש לך ניסיון יותר ארוך משלי כשר, מה לעשות כספים קואליציוניים נמצאים במקום שבו אני חושב שאנחנו כוועדת חינוך של הכנסת צריכים לדרוש פיקוח משמעותי עליהם.

רם שפע: לכן אם עכשיו לוקחים כסף שבמשך כמה עשורים היה קואליציוני ואם ועל פי התחייבות של ראש הממשלה, שאני לא יודע לאן זה יילך הם יעברו לתקציב, אז אנחנו צריכים לוודא שהם עוברים באופן שבו אנחנו יודעים שהמאפיינים, גם בהתייחס למה שאמר יותם ברום, שהמאפיינים אמיתיים והכסף הולך באמת לאן שהוא צריך ללכת.

רם שפע: אני כן רוצה להגיד, ופה אמירה נורמטיבית שלי, אני סוציאל דמוקרטי בתפיסת עולמי הכלכלית וחושב שאין ברירה, בשביל ליצור שוויון, לייצר העדפות.

רם שפע: אחרת אין שום דרך לייצר - - - וזה שאנחנו מסכימים על כך מבחינתי זה גם הישג בוועדה הזאת, זו כותרת גדולה לכשעצמה.

רם שפע: אבל בטח בחינוך, לכל ציבור ואוכלוסייה יש אין-ספור מאפיינים שבסוף המדינה צריכה להחליט איזה מאפיינים היא מתייחסת כקריטריון שלפיו צריך לתת תקצוב עודף ואיזה לא.

רם שפע: אני יכול עכשיו שעות לדבר אתכם על נושא ההפרדה המגדרית.

רם שפע: היו לי על זה אין-ספור דיונים באקדמיה כחבר מל"ג ובאופן כללי הרבה מאוד שאלות שלמדינה מותר 'יש דברים שאני מוכנה להגיד, מאפיין קריטי הסעות במרחב כפרי' וזה לא משנה אם זה חמ"ד או ממלכתי רגיל 'אני כמדינה אתגבר', ויש דברים שהיא יכולה להגיד 'את זה אני לא מתגברת'.

רם שפע: תכניות הנשירה, דיון בעיני סופר מעניין עד כמה המדינה אומרת 'אני מוכנה לתקצב תכנית נשירה כי ילד נושר מבית ספר והוא נוער בסיכון והוא נמצא ברחוב' לבין לאן הוא נושר, אם הוא נושר למוכשר או עובר לממלכתי לא דתי.

בצלאל סמוטריץ': רק לפרוטוקול, אין דבר כזה.

רם שפע: מה אין דבר כזה?

בצלאל סמוטריץ': אין דבר כזה שבחמ"ד יש תכנית שמונעת מאדם לעבור לממלכתי רגיל.

בצלאל סמוטריץ': זה קשקוש ברמות על.

רם שפע: אני לא יודע אם זה קשקוש, אני מתייחס עקרונית.

בצלאל סמוטריץ': יש פרוטוקול.

בצלאל סמוטריץ': אני אומר לך, אין דבר כזה.

בצלאל סמוטריץ': תבדוק.

רם שפע: בסדר.

רם שפע: ההתייחסות שלי לדבר הזה הייתה כדוגמה עקרונית לכך שאני חושב שכמדינה אנחנו צריכים לשים לב עד כמה אנחנו לוקחים רחוק מאפיין ייחודי של אוכלוסייה כי אז אנחנו נגיע למצב שאנחנו כל היום נצטרך לתקצב במיליארדים את כל סוגי החינוך ולכן אני חושב שאנחנו צריכים לשים לב איפה אנחנו מעבירים את הקו.

רם שפע: דבר נוסף, נאמר כאן על הדרך משהו שגם תהלה דיברה על זה וגם אני.

רם שפע: ספציפית ארגון בינה, הרי יש עוד הרבה ארגונים.

רם שפע: במשך הרבה שנים הממשלות האחרונות מאוד לא חיפשו לשלב בחינוך הממלכתי לימודי יהדות מכל הסוגים, ככל שאני יודע, ואני פחות נחרץ ממך לפרוטוקול, אבל בדקתי.

רם שפע: גם ישבתי עם "בינה" וגם ישבתי עם נציגים שישבו בממשלה ויושבים בה היום, ובאופן כללי, אגב, מדי פעם גם מתפיסת עולם - - -

תהלה פרידמן: הם חיפשו אבל לא לימודי יהדות כאלה.

תהלה פרידמן: הם לא איפשרו לבתי ספר - - - לימודי יהדות חילונית.

רם שפע: בדיוק.

רם שפע: מה סוג למודי היהדות, זה הוויכוח.

רם שפע: ויכול להיות שנתווכח על זה.

רם שפע: אבל אני חושב שמבחינתי - - -

בצלאל סמוטריץ': נתווכח על זה.

רם שפע: בסדר.

רם שפע: נתווכח על זה.

רם שפע: ואני אשכנע אותך.

רם שפע: אני חושב שמבחינתי חלק מהסיכום הוא שאנחנו נוודא שככל שאנחנו מתייחסים לתקציבי החמ"ד המאוד חשובים וודאי לשנה הזאת, אנחנו גם נראה איך מערכת החינוך שלנו מוודאת שהחינוך הממלכתי שרוצה להתעסק ביהדות, לא נפגע.

רם שפע: כי אני חושב שהיינו שם הרבה שנים.

בצלאל סמוטריץ': רק שים סוגריים, כל התקציבים האלה של מרכזי זהות וכולי, שעליהם יש ויכוח וכמו שאמרת נקיים אותו בצורה מכובדת ועניינית, לא קשורים לנושא הדיון הזה כי זה - - -

רם שפע: לא.

רם שפע: אמרתי.

רם שפע: אני חיברתי כתפיסה.

רם שפע: אני מסכים.

רם שפע: אמרתי שהנושא העכשווי עכשיו קריטי ואני לא מקל בו ראש בכלל ובאופן כללי מכיוון שאנחנו בוועדת חינוך אנחנו צריכים להתייחס לכמה שיותר דיונים שהם לטווח ארוך ולשפר את המערכת ולא להתעסק רק בשוטף, אחרת תמיד ניבלע אליו.

רם שפע: לסיכום, אני חושב שאנחנו צריכים לעשות דיון המשך בסוגיות הכלליות.

רם שפע: אני מציע לכם, אני מציע גם לעזור בדבר הזה אבל כולכם עסוקים בנושא שאנחנו צריכים לייצר צוות עכשיו, אד-הוק, שמוודא שזה קורה שההתחייבות של ראש הממשלה בהקשר הזה שהתקציב יגיע עכשיו מתממשת, שהכסף הזה הולך למקומות הנכונים ובמידה והוא נכנס לתקציב אנחנו מוודאים שהמאפיינים שלו טובים.

רם שפע: אני חושב שגם אם נעשה דיון המשך בעוד X זמן זה לא מספיק כי הדברים קורים בימים האלה.

רם שפע: אז אני מזמין אתכם להתכנס מהר ונוודא שהאנשים שמשלמים את המחיר, ההורים, הילדים, בתי הספר, לא ישלמו את המחיר והמדינה תדע לקחת אחריות על מה שהיא התחייבה אליו.

רם שפע: אני נועל את הדיון.

רם שפע: תודה רבה לכל מי שהיה איתנו ויום טוב.